**භිකඛුපාතිමො**කඛ**පාළි**

**නිස්සරණ වනය සඟ පිරිස**

මීතිරිගල - 11742

**උපොසථකම‍්මස‍්ස පුබ‍්බකරණ** **පුබ‍්බකිච‍්චානි**

නමො තස‍්ස භගවතො අරහතො සම‍්මාසම‍්බුද‍්ධස‍්ස!!!

**විනය පුච‍්ඡා සම‍්මුති:**

සුණාතු මෙ භන‍්තෙ සඞ‍්ඝො. යදි සඞ‍්ඝස‍්ස පත‍්තකල‍්ලං අහං ආයස‍්මන‍්තං .............. (ථෙරං / භික‍්ඛුං) විනයං පුච‍්ඡෙය්‍යං.

**විනය විස‍්සජ‍්ජන සම‍්මුති:** සුණාතු මෙ භන‍්තෙ සඞ‍්ඝො. යදි සඞ‍්ඝස‍්ස පත‍්තකල‍්ලං අහං ආයස‍්මතා .......... (ථෙරෙන / භික‍්ඛුනා) විනයං පුට‍්ඨො විස‍්සජ‍්ජෙය්‍යං.

**පුච‍්ඡා:**

සම‍්මජ‍්ජනී පදීපො ච, උදකං ආසනෙන ච;

උපොසථස‍්ස එතානි, ‘පුබ‍්බකරණ’න‍්ති වුච‍්චති.

ඔකාස! සම‍්මජ‍්ජනී, සම‍්මජ‍්ජන කරණං කතං කිං?

**විස‍්සජ‍්ජන**: සම‍්මජ‍්ජන කරණං නිට‍්ඨිතං.

**පුච‍්ඡා**: පදීපො ච, පදීපුජ‍්ජලනං කතං කිං?

**විස‍්සජ‍්ජන**: පදීපුජ‍්ජලනං නිට‍්ඨිතං / ඉදානි පන සුරියාලොකස‍්ස අත්‍ථිතාය පදීප කිච‍්චං ඉධ නත්‍ථි.

**පුච‍්ඡා**: උදකං ආසනෙන ච, ආසනෙන සහ පානීය පරිභොජනීය උදකට‍්ඨපනං කතං කිං?

**විස‍්සජ‍්ජන**: ආසනෙන සහ පානීය පරිභොජනීය උදකට‍්ඨපනං නිට‍්ඨිතං.

**පුච‍්ඡා**: උපොසථස‍්ස එතානි, ‘පුබ‍්බකරණ’න‍්ති වුච‍්චති කිං?

**විස‍්සජ‍්ජන**: එතානි චත‍්තාරි වත‍්තානි සම‍්මජ‍්ජන කරණාදීනි සඞ‍්ඝ සන‍්නිපාතතො පඨමං කත‍්තබ‍්බත‍්තා, උපොසථස‍්ස, උපොසථකම‍්මස‍්ස පුබ‍්බකරණන‍්ති වුච‍්චති. පුබ‍්බකරණානීති අක‍්ඛාතානි.

**පුච‍්ඡා**:

ඡන්‍ද, පාරිසුද‍්ධි, උතුක‍්ඛානං, භික‍්ඛුගණනා ච ඔවාදො;

උපොසථස‍්ස එතානි, ‘පුබ‍්බකිච‍්ච’න‍්ති වුච‍්චති.

ඡන්‍දපාරිසුද‍්ධි, ඡන්‍දාරහානං භික‍්ඛූනං ඡන්‍දපාරිසුද‍්ධි ආහරණං කතං කිං?

**විස‍්සජ‍්ජන**: ඡන්‍දපාරිසුද‍්ධි ආහරණං ඉධ නත්‍ථි. / ඡන්‍ද පාරිසුද‍්ධි ආහරණං නිට‍්ඨිතං.

**පුච‍්ඡා**: උතුක‍්ඛානං, හෙමන‍්තාදීනං තිණ‍්ණං උතූනං එත‍්තකං අතික‍්කන‍්තං, එත‍්තකං අවසිට‍්ඨන‍්ති. එවං උතු ආචික‍්ඛනං කතං කිං?

**විස‍්සජ‍්ජන**: උතූනිධ පන සාසනෙ හෙමන‍්ත, ගිම‍්හ, වස‍්සානානං වසෙන තීණි හොන‍්ති. අයං ......... උතු, අසමිං උතුම‍්හි අට‍්ඨ/දස උපොසථා, ඉමිනා පක‍්ඛෙන එකො උපොසථො සම‍්පත‍්තො .......... (උපොසථා අතික‍්කන‍්තා / උපොසථො අතික‍්කන‍්තො) ........... (උපොසථා අවසිට‍්ඨා / උපොසථො අවසිට‍්ඨො).

**පුච‍්ඡා**: භික‍්ඛු ගණනාච, ඉමස‍්මිං උපොසථග‍්ගෙ සන‍්නිපතිතානං භික‍්ඛූනං ගණනා, කිත‍්තකා භික‍්ඛූ හොන‍්ති?

**විස‍්සජ‍්ජන**: ඉමස‍්මිං උපොසථග‍්ගෙ සන‍්නිපතිතානං භික‍්ඛූනං ගණනා… භික‍්ඛූ හොන‍්ති.

**පුච‍්ඡා**: ඔවාදො, භික‍්ඛුණීනං ඔවාදො දාතබ‍්බො දින‍්නො කිං?

**විස‍්සජ‍්ජන**: ඉදානි පන තාසං නත්‍ථිතාය සො ච ඔවාදො ඉධ නත්‍ථි.

**පුච‍්ඡා**: උපොසථස‍්ස එතානි, ‘පුබ‍්බකිච‍්ච’න‍්ති වුච‍්චති කිං?

**විස‍්සජ‍්ජන**: එතානි පඤ‍්ච කම‍්මානි ඡන්‍දාහරණාදීනි පාතිමොක‍්ඛුද‍්දෙසතො පඨමං කත‍්තබ‍්බත‍්තා උපොසථස‍්ස, උපොසථකම‍්මස‍්ස පුබ‍්බකිච‍්චන‍්ති වුච‍්චති. පුබ‍්බකිච‍්චානීති අක‍්ඛාතානි.

**පුච‍්ඡා**:

උපොසථො, යාවතිකා ච භික‍්ඛූ කම‍්මප‍්පත‍්තා;

සභාගාපත‍්තියො ච න විජ‍්ජන‍්ති;

වජ‍්ජනීයා ච පුග‍්ගලා තස‍්මිං න හොන‍්ති, ‘‘පත‍්තකල‍්ල’’න‍්ති වුච‍්චති.

උපොසථො, තීසු උපොසථ දිවසෙසු චාතුද‍්දසී, පණ‍්ණරසී, සාමග‍්ගීසු අජ‍්ජුපොසථො කො උපොසථො?

**විස‍්සජ‍්ජන**: අජ‍්ජුපොසථො පණ‍්ණරසො / චාතුද‍්දසො.

**පුච‍්ඡා**: යාවතිකා ච භික‍්ඛූ කම‍්මප‍්පත‍්තාති කිං?

**විස‍්සජ‍්ජන**: යත‍්තකා භික‍්ඛූ තස‍්ස උපොසථකම‍්මස‍්ස, පත‍්තා යුත‍්තා අනුරූපා, සබ‍්බන‍්තිමෙන පරිච‍්ඡෙදෙන චත‍්තාරො භික‍්ඛූ පකතත‍්තා. සඞ‍්ඝෙන අනුක‍්ඛිත‍්තා, තෙ ච ඛො හත්‍ථපාසං අවිජහිත්‍වා එක සීමායං ඨිතා.

**පුච‍්ඡා**: සභාගාපත‍්තියො ච න විජ‍්ජන‍්ති කිං?

**විස‍්සජ‍්ජන**: විකාල භොජනාදී වත්‍ථු සභාගාපත‍්තියො ච න විජ‍්ජන‍්ති.

**පුච‍්ඡා**: වජ‍්ජනීයා ච පුග‍්ගලා තස‍්මිං න හොන‍්ති කිං?

**විස‍්සජ‍්ජන**: ගහට‍්ඨ, පණ‍්ඩකාදයො එක වීසති වජ‍්ජනීය පුග‍්ගලා හත්‍ථපාසතො බහිකරණ වසෙන වජ‍්ජෙතබ‍්බා. තෙ අස‍්මිං න හොන‍්ති.

**පුච‍්ඡා**: පත‍්තකල‍්ලන‍්ති වුච‍්චති කිං?

**විස‍්සජ‍්ජන**: සඞ‍්ඝස‍්ස උපොසථ කම‍්මං ඉමෙහි චතූහි ලක‍්ඛණෙහි සඞ‍්ඝහිතං පත‍්තකල‍්ලන‍්ති වුච‍්චති. පත‍්තකාලවන‍්තන‍්ති අක‍්ඛාතං. පුබ‍්බකරණ පුබ‍්බකිච‍්චානි සමාපෙත්‍වා දෙසිතාපත‍්තිකස‍්ස සමග‍්ගස‍්ස භික‍්ඛුසඞ‍්ඝස‍්ස අනුමතියා පාතිමොක‍්ඛං උද‍්දිසිතුං ආරාධනං කරොමි.

**නිදානුද‍්දෙසො**

නමො තස‍්ස භගවතො අරහතො සම‍්මාසම‍්බුද‍්ධස‍්ස !

සුණාතු මෙ භන‍්තෙ සඞ‍්ඝො. අජ‍්ජුපොසථො පණ‍්ණරසො, යදි සඞ‍්ඝස‍්ස පත‍්තකල‍්ලං, සඞ‍්ඝො උපොසථං කරෙය්‍ය, පාතිමොක‍්ඛං උද‍්දිසෙය්‍ය. කිං සඞ‍්ඝස‍්ස පුබ‍්බකිච‍්චං? පාරිසුද‍්ධිං ආයස‍්මන‍්තො ආරොචෙථ, පාතිමොක‍්ඛං උද‍්දිසිස‍්සාමි, තං සබ‍්බෙ’ව සන‍්තා සාධුකං සුණොම මනසි කරොම. යස‍්ස සියා ආපත‍්ති, සො ආවිකරෙය්‍ය, අසන‍්තියා ආපත‍්තියා තුණ‍්හීභවිතබ‍්බං, තුණ‍්හීභාවෙන ඛො පනායස‍්මන‍්තෙ පරිසුද‍්ධා’ති වෙදිස‍්සාමි. යථා ඛො පන පච‍්චෙකපුට‍්ඨස‍්ස වෙය්‍යාකරණං හොති, එවමෙවං එවරූපාය පරිසාය යාවතතියං අනුසාවිතං හොති. යො පන භික‍්ඛු යාවතතියං අනුසාවියමානෙ සරමානො සන‍්තිං ආපත‍්තිං නාවිකරෙය්‍ය, සම‍්පජානමුසාවාදස‍්ස හොති. සම‍්පජානමුසාවාදො ඛො පනා’යස‍්මන‍්තො අන‍්තරායිකො ධම‍්මො වුත‍්තො භගවතා, තස‍්මා සරමානෙන භික‍්ඛුනා ආපන‍්නෙන විසුද‍්ධාපෙක‍්ඛෙන සන‍්ති ආපත‍්ති ආවිකාතබ‍්බා, ආවිකතා හිස‍්ස ඵාසු හොති.

උද‍්දිට‍්ඨං ඛො ආයස‍්මන‍්තො නිදානං. තත්‍ථා’යස‍්මන‍්තෙ පුච‍්ඡාමි, කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං

ධාරයාමි.

**නිදානුද‍්දෙසො පඨමො.**

**පාරාජිකුද‍්දෙසො**

තත්‍රි’මෙ චත‍්තාරො පාරාජිකා ධම‍්මා උද‍්දෙසං ආගච‍්ඡන‍්ති.

1. යො පන භික‍්ඛු භික‍්ඛූනං සික‍්ඛාසාජීවසමාපන‍්නො සික‍්ඛං අප‍්පච‍්චක‍්ඛාය දුබ‍්බල්‍යං අනාවීකත්‍වා මෙථුනං ධම‍්මං පතිසෙවෙය්‍ය, අන‍්තමසො තිරච‍්ඡානගතාය’පි, පාරාජිකො හොති අසංවාසො.

2. යො පන භික‍්ඛු ගාමා වා අරඤ‍්ඤා වා අදින‍්නං ථෙය්‍යසඞ‍්ඛාතං ආදියෙය්‍ය, යථාරූපෙ අදින‍්නාදානෙ රාජානො චොරං ගහෙත්‍වා හනෙය්‍යුං වා බන‍්ධෙය්‍යුං වා පබ‍්බාජෙය්‍යුං වා චොරො’සි බාලො’සි මූළ‍්හො’සි ථෙනො’සී’ති, තථාරූපං භික‍්ඛු අදින‍්නං ආදියමානො අය’ම‍්පි පාරාජිකො හොති අසංවාසො.

3. යො පන භික‍්ඛු සඤ‍්චිච‍්ච මනුස‍්සවිග‍්ගහං ජීවිතා වොරොපෙය්‍ය, සත්‍ථහාරකං වා’ස‍්ස පරියෙසෙය්‍ය, මරණවණ‍්ණං වා සංවණ‍්ණෙය්‍ය, මරණාය වා සමාදපෙය්‍ය ‘අම‍්භො පුරිස කිං තුය‍්හි’මිනා පාපකෙන දුජ‍්ජීවිතෙන, මතං තෙ ජීවිතා සෙය්‍යො’ති, ඉති චිත‍්තමනො චිත‍්තසඞ‍්කප‍්පො අනෙකපරියායෙන මරණවණ‍්ණං වා සංවණ‍්ණෙය්‍ය, මරණාය වා සමාදපෙය්‍ය, අය’ම‍්පි පාරාජිකො හොති අසංවාසො.

4. යො පන භික‍්ඛු අනභිජානං උත‍්තරිමනුස‍්සධම‍්මං අත‍්තූපනායිකං අලමරියඤාණදස‍්සනං සමුදාචරෙය්‍ය ‘ඉති ජානාමි, ඉති පස‍්සාමී’ති, තතො අපරෙන සමයෙන සමනුග‍්ගාහියමානො වා අසමනුග‍්ගාහියමානො වා ආපන‍්නො විසුද‍්ධාපෙක‍්ඛො එවං වදෙය්‍ය ‘අජාන’මෙවං ආවුසො අවචං ජානාමි, අපස‍්සං පස‍්සාමි, තුච‍්ඡං

මුසා විලපි’න‍්ති, අඤ‍්ඤත්‍ර අධිමානා, අය’ම‍්පි පාරාජිකො හොති අසංවාසො.

උද‍්දිට‍්ඨා ඛො ආයස‍්මන‍්තො චත‍්තාරො පාරාජිකා ධම‍්මා. යෙසං භික‍්ඛු අඤ‍්ඤතරං වා අඤ‍්ඤතරං වා ආපජ‍්ජිත්‍වා න ලභති භික‍්ඛූහි සද‍්ධිං සංවාසං යථා පුරෙ, තථා පච‍්ඡා, පාරාජිකො හොති අසංවාසො. තත්‍ථා’යස‍්මන‍්තෙ පුච‍්ඡාමි, කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං ධාරයාමි.

**පාරාජිකුද‍්දෙසො දුතියො.**

**සඞ‍්ඝාදිසෙසුද‍්දෙසො**

ඉමෙ ඛො පනා’යස‍්මන‍්තො තෙරස සඞ‍්ඝාදිසෙසා ධම‍්මා උද‍්දෙසං ආගච‍්ඡන‍්ති.

1. සඤ‍්චෙතනිකා සුක‍්කවිසට‍්ඨි අඤ‍්ඤත්‍ර සුපිනන‍්තා සඞ‍්ඝාදිසෙසො.

2. යො පන භික‍්ඛු ඔතිණ‍්ණො විපරිණතෙන චිත‍්තෙන මාතුගාමෙන සද‍්ධිං කායසංසග‍්ගං සමාපජ‍්ජෙය්‍ය හත්‍ථගාහං වා වෙණිගාහං වා අඤ‍්ඤතරස‍්ස වා අඤ‍්ඤතරස‍්ස වා අඞ‍්ගස‍්ස පරාමසනං, සඞ‍්ඝාදිසෙසො.

3. යො පන භික‍්ඛු ඔතිණ‍්ණො විපරිණතෙන චිත‍්තෙන මාතුගාමං දුට‍්ඨුල‍්ලාහි වාචාහි ඔභාසෙය්‍ය යථා තං යුවා යුවතිං මෙථුනූපසංහිතාහි, සඞ‍්ඝාදිසෙසො.

4. යො පන භික‍්ඛු ඔතිණ‍්ණො විපරිණතෙන චිත‍්තෙන මාතුගාමස‍්ස සන‍්තිකෙ අත‍්තකාමපාරිචරියාය වණ‍්ණං භාසෙය්‍ය: එත’දග‍්ගං භගිනි පාරිචරියානං යා මාදිසං සීලවන‍්තං කල්‍යාණධම‍්මං බ්‍රහ‍්මචාරිං එතෙන ධම‍්මෙන පරිචරෙය්‍යා’ති මෙථුනූ’පසංහිතෙන, සඞ‍්ඝාදිසෙසො.

5. යො පන භික‍්ඛු සඤ‍්චරිත‍්තං සමාපජ‍්ජෙය්‍ය ඉත්‍ථියා වා පුරිසමතිං පුරිසස‍්ස වා ඉත්‍ථිමතිං, ජායත‍්තනෙ වා ජාරත‍්තනෙ වා, අන‍්තමසො තඞ‍්ඛණිකාය’පි, සඞ‍්ඝාදිසෙසො.

6. සඤ‍්ඤාචිකාය පන භික‍්ඛුනා කුටිං කාරයමානෙන අස‍්සාමිකං අත‍්තුද‍්දෙසං පමාණිකා කාරෙතබ‍්බා, තත්‍රි’දං පමාණං, දීඝසො ද‍්වාදස විදත්‍ථියො සුගතවිදත්‍ථියා, තිරියං සත‍්තන‍්තරා, භික‍්ඛූ අභිනෙතබ‍්බා වත්‍ථු දෙසනාය, තෙහි භික‍්ඛූහි වත්‍ථුං දෙසෙතබ‍්බං අනාරම‍්භං සපරික‍්කමනං. සාරම‍්භෙ චෙ භික‍්ඛු වත්‍ථුස‍්මිං අපරික‍්කමනෙ සඤ‍්ඤාචිකාය කුටිං කාරෙය්‍ය, භික‍්ඛූ වා අනභිනෙය්‍ය වත්‍ථුදෙසනාය, පමාණං වා අතික‍්කාමෙය්‍ය, සඞ‍්ඝාදිසෙසො.

7. මහල‍්ලකං පන භික‍්ඛුනා විහාරං කාරයමානෙන සස‍්සාමිකං අත‍්තුද‍්දෙසං භික‍්ඛූ අභිනෙතබ‍්බා වත්‍ථුදෙසනාය, තෙහි භික‍්ඛූහි වත්‍ථුං දෙසෙතබ‍්බං අනාරම‍්භං සපරික‍්කමනං. සාරම‍්භෙ චෙ භික‍්ඛු වත්‍ථුස‍්මිං අපරික‍්කමනෙ මහල‍්ලකං විහාරං කාරෙය්‍ය, භික‍්ඛූ වා අනභිනෙය්‍ය වත්‍ථුදෙසනාය, සඞ‍්ඝාදිසෙසො.

8. යො පන භික‍්ඛු භික‍්ඛුං දුට‍්ඨො දොසො අප‍්පතීතො අමූලකෙන පාරාජිකෙන ධම‍්මෙන අනුද‍්ධංසෙය්‍ය

‘අප‍්පෙව නාම නං ඉමම‍්හා බ්‍රහ‍්මචරියා චාවෙය්‍ය’න‍්ති, තතො අපරෙන සමයෙන සමනුග‍්ගාහියමානො වා

අසමනුග‍්ගාහියමානො වා අමූලක’ඤ‍්චෙ’ව තං අධිකරණං හොති, භික‍්ඛු ච දොසං පතිට‍්ඨාති, සඞ‍්ඝාදිසෙසො.

9. යො පන භික‍්ඛු භික‍්ඛුං දුට‍්ඨො දොසො අප‍්පතීතො අඤ‍්ඤභාගියස‍්ස අධිකරණස‍්ස කිඤ‍්චිදෙසං ලෙසමත‍්තං උපාදාය පාරාජිකෙන ධම‍්මෙන අනුද‍්ධංසෙය්‍ය ‘අප‍්පෙව නාම නං ඉමම‍්හා බ්‍රහ‍්මචරියා චාවෙය්‍ය’න‍්ති, තතො අපරෙන සමයෙන සමනුග‍්ගාහියමානො වා අසමනුග‍්ගාහියමානො වා අඤ‍්ඤභාගිය’ඤ‍්චෙ’ව තං අධිකරණං හොති කොචිදෙසො ලෙසමත‍්තො උපාදින‍්නො, භික‍්ඛු ච දොසං පතිට‍්ඨාති, සඞ‍්ඝාදිසෙසො.

10. යො පන භික‍්ඛු සමග‍්ගස‍්ස සඞ‍්ඝස‍්ස භෙදාය පරක‍්කමෙය්‍ය, භෙදනසංවත‍්තනිකං වා අධිකරණං සමාදාය පග‍්ගය‍්හ තිට‍්ඨෙය්‍ය, සො භික‍්ඛු භික‍්ඛූහි එව’මස‍්ස වචනීයො: ‘මා ආයස‍්මා සමග‍්ගස‍්ස සඞ‍්ඝස‍්ස භෙදාය පරක‍්කමි, භෙදනසංවත‍්තනිකං වා අධිකරණං සමාදාය පග‍්ගය‍්හ අට‍්ඨාසි, සමෙතා’යස‍්මා සඞ‍්ඝෙන, සමග‍්ගො හි සඞ‍්ඝො සම‍්මොදමානො අවිවදමානො එකුද‍්දෙසො ඵාසු විහරතී’ති. එවඤ‍්ච සො භික‍්ඛු භික‍්ඛූහි වුච‍්චමානො තථෙ’ව පග‍්ගණ‍්හෙය්‍ය, සො භික‍්ඛු භික‍්ඛූහි යාවතතියං සමනුභාසිතබ‍්බො තස‍්ස පටිනිස‍්සග‍්ගාය, යාවතතිය’ඤ‍්චෙ සමනුභාසියමානො තං පටිනිස‍්සජ‍්ජෙය්‍ය, ඉච‍්චෙතං කුසලං, නො චෙ පටිනිස‍්සජ‍්ජෙය්‍ය, සඞ‍්ඝාදිසෙසො.

11. තස‍්සෙ’ව ඛො පන භික‍්ඛුස‍්ස භික‍්ඛූ හොන‍්ති අනුවත‍්තකා වග‍්ගවාදකා එකො වා ද‍්වෙ වා තයො වා, තෙ

එවං වදෙය්‍යුං : ‘මා ආයස‍්මන‍්තො එතං භික‍්ඛුං කිඤ‍්චි අවචුත්‍ථ, ධම‍්මවාදී චෙ’සො භික‍්ඛු, විනයවාදී චෙ’සො භික‍්ඛු, අම‍්හාක’ඤ‍්චෙ’සො භික‍්ඛු ඡන්‍දඤ‍්ච රුචිඤ‍්ච ආදාය වොහරති, ජානාති, නො භාසති, අම‍්හාකං පෙ’තං ඛමතී’ති. තෙ භික‍්ඛූ භික‍්ඛූහි එවමස‍්සු වචනීයා ‘මා ආයස‍්මන‍්තො එවං අවචුත්‍ථ, න චෙසො භික‍්ඛු ධම‍්මවාදී, න චෙසො භික‍්ඛු විනයවාදී, මා ආයස‍්මන‍්තානම‍්පි සඞ‍්ඝභෙදො රුච‍්චිත්‍ථ, සමෙතා’යස‍්මන‍්තානං සඞ‍්ඝෙන, සමග‍්ගො හි සඞ‍්ඝො සම‍්මොදමානො අවිවදමානො එකුද‍්දෙසො ඵාසු විහරතී’ති. එවඤ‍්ච තෙ භික‍්ඛූ භික‍්ඛූහි වුච‍්චමානා තථෙ’ව පග‍්ගණ‍්හෙය්‍යුං, තෙ භික‍්ඛූ භික‍්ඛූහි යාවතතියං සමනුභාසිතබ‍්බා තස‍්ස පටිනිස‍්සග‍්ගාය. යාවතතිය’ඤ‍්චෙ සමනුභාසියමානා තං පටිනිස‍්සජ‍්ජෙය්‍යුං, ඉච‍්චෙතං කුසලං, නො චෙ පටිනිස‍්සජ‍්ජෙය්‍යුං, සඞ‍්ඝාදිසෙසො.

12. භික‍්ඛු පනෙ’ව දුබ‍්බ’චජාතිකො හොති උද‍්දෙසපරියාපන‍්නෙසු සික‍්ඛාපදෙසු භික‍්ඛූහි සහධම‍්මිකං වුච‍්චමානො අත‍්තානං අවචනීයං කරොති ‘මා මං ආයස‍්මන‍්තො කිඤ‍්චි අවචුත්‍ථ කල්‍යාණං වා පාපකං වා, අහ’ම‍්පා’යස‍්මන‍්තෙ න කිඤ‍්චි වක‍්ඛාමි කල්‍යාණං වා පාපකං වා, විරමථා’යස‍්මන‍්තො මම වචනායා’ති. සො භික‍්ඛු භික‍්ඛූහි එව’මස‍්ස වචනීයො : ‘මා ආයස‍්මා අත‍්තානං අවචනීයං අකාසි. වචනීය’මෙවා’යස‍්මා අත‍්තානං කරොතු. ආයස‍්මා’පි භික‍්ඛූ වදෙතු සහධම‍්මෙන. භික‍්ඛූ’පි ආයස‍්මන‍්තං වක‍්ඛන‍්ති සහධම‍්මෙන. එවං සංවද‍්ධා හි තස‍්ස භගවතො පරිසා, යදිදං අඤ‍්ඤ’මඤ‍්ඤ වචනෙන අඤ‍්ඤ’මඤ‍්ඤ වුට‍්ඨාපනෙනා’ති. එවඤ‍්ච සො භික‍්ඛු භික‍්ඛූහි වුච‍්චමානො තථෙව පග‍්ගණ‍්හෙය්‍ය, සො භික‍්ඛු භික‍්ඛූහි යාවතතියං සමනුභාසිතබ‍්බො තස‍්ස පටිනිස‍්සග‍්ගාය. යාවතතිය’ඤ‍්චෙ සමනුභාසියමානො තං පටිනිස‍්සජ‍්ජෙය්‍ය, ඉච‍්චෙතං කුසලං, නො චෙ පටිනිස‍්සජ‍්ජෙය්‍ය, සඞ‍්ඝාදිසෙසො.

13. භික‍්ඛු පනෙ’ව අඤ‍්ඤතරං ගාමං වා නිගමං වා උපනිස‍්සාය විහරති කුලදූසකො පාපසමාචාරො, තස‍්ස ඛො පාපකා සමාචාරා දිස‍්සන‍්ති චෙ’ව සුය්‍යන‍්ති ච, කුලානි ච තෙන දුට‍්ඨානි දිස‍්සන‍්ති චෙ’ව සුය්‍යන‍්ති ච, සො භික‍්ඛු භික‍්ඛූහි එව’මස‍්ස වචනීයො : ‘ආයස‍්මා ඛො කුලදූසකො පාපසමාචාරො, ආයස‍්මතො ඛො පාපකා සමාචාරා දිස‍්සන‍්ති චෙව සුය්‍යන‍්ති ච, කුලානි චා’යස‍්මතා දුට‍්ඨානි දිස‍්සන‍්ති චෙ’ව සුය්‍යන‍්ති ච, පක‍්කමතා’යස‍්මා ඉමම‍්හා ආවාසා, අලං තෙ ඉධ වාසෙනා’ති, එවඤ‍්ච සො භික‍්ඛු භික‍්ඛූහි වුච‍්චමානො තෙ භික‍්ඛූ එවං වදෙය්‍ය : ‘ඡන්‍දගාමිනො ච භික‍්ඛූ, දොසගාමිනො ච භික‍්ඛූ, මොහගාමිනො ච භික‍්ඛූ, භයගාමිනො ච භික‍්ඛූ තාදිසිකාය ආපත‍්තියා එකච‍්චං පබ‍්බාජෙන‍්ති, එකච‍්චං න පබ‍්බාජෙන‍්තී’ති. සො භික‍්ඛු භික‍්ඛූහි එවමස‍්ස වචනීයො ‘මා ආයස‍්මා එවං අවච, න ච භික‍්ඛූ ඡන්‍දගාමිනො, න ච භික‍්ඛූ දොසගාමිනො, න ච භික‍්ඛූ මොහගාමිනො, න ච භික‍්ඛූ භයගාමිනො, ආයස‍්මා ඛො කුලදූසකො පාපසමාචාරො, ආයස‍්මතො ඛො පාපකා සමාචාරා දිස‍්සන‍්ති චෙ’ව සුය්‍යන‍්ති ච, කුලානි චා’යස‍්මතා දුට‍්ඨානි දිස‍්සන‍්ති චෙ’ව සුය්‍යන‍්ති ච, පක‍්කමතා’යස‍්මා ඉමම‍්හා ආවාසා, අලං තෙ ඉධ වාසෙනා’ති. එවඤ‍්ච සො භික‍්ඛු භික‍්ඛූහි වුච‍්චමානො තථෙව පග‍්ගණ‍්හෙය්‍ය, සො භික‍්ඛු භික‍්ඛූහි යාවතතියං සමනුභාසිතබ‍්බො තස‍්ස පටිනිස‍්සග‍්ගාය, යාවතතියඤ‍්චෙ සමනුභාසියමානො තං පටිනිස‍්සජ‍්ජෙය්‍ය, ඉච‍්චෙතං කුසලං, නො චෙ පටිනිස‍්සජ‍්ජෙය්‍ය, සඞ‍්ඝාදිසෙසො.

උද‍්දිට‍්ඨා ඛො ආයස‍්මන‍්තො තෙරස සඞ‍්ඝාදිසෙසා ධම‍්මා නව පඨමාපත‍්තිකා, චත‍්තාරො යාවතතියකා. යෙසං භික‍්ඛු අඤ‍්ඤතරං වා අඤ‍්ඤතරං වා ආපජ‍්ජිත්‍වා යාවතිහං ජානං පටිච‍්ඡාදෙති, තාවතිහං තෙන භික‍්ඛුනා අකාමා පරිවත්‍ථබ‍්බං. පරිවුත්‍ථපරිවාසෙන භික‍්ඛුනා උත‍්තරිං ඡාරත‍්තං භික‍්ඛුමානත‍්තාය පටිපජ‍්ජිතබ‍්බං, චිණ‍්ණමානත‍්තො භික‍්ඛු යත්‍ථ සියා වීසතිගණො භික‍්ඛුසඞ‍්ඝො, තත්‍ථ සො භික‍්ඛු අබ‍්භෙතබ‍්බො. එකෙන’පි චෙ ඌනො වීසතිගණො භික‍්ඛුසඞ‍්ඝො තං භික‍්ඛුං අබ‍්භෙය්‍ය, සො ච භික‍්ඛු අනබ‍්භිතො, තෙ ච භික‍්ඛූ ගාරය‍්හා, අයං තත්‍ථ සාමීචි.

තත්‍ථා’යස‍්මන‍්තෙ පුච‍්ඡාමි, කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං ධාරයාමි.

**සඞ‍්ඝාදිසෙසුද‍්දෙසො තතියො.**

**අනියතුද‍්දෙසො**

ඉමෙ ඛො පනා’යස‍්මන‍්තො ද‍්වෙ අනියතා ධම‍්මා උද‍්දෙසං ආගච‍්ඡන‍්ති.

1. යො පන භික‍්ඛු මාතුගාමෙන සද‍්ධිං එකො එකාය රහො පටිච‍්ඡන‍්නෙ ආසනෙ අලංකම‍්මනියෙ නිසජ‍්ජං කප‍්පෙය්‍ය, ත’මෙනං සද‍්ධෙය්‍යවචසා උපාසිකා දිස‍්වා තිණ‍්ණං ධම‍්මානං අඤ‍්ඤතරෙන වදෙය්‍ය පාරාජිකෙන වා සඞ‍්ඝාදිසෙසෙන වා පාචිත‍්තියෙන වා, නිසජ‍්ජං භික‍්ඛු පටිජානමානො තිණ‍්ණං ධම‍්මානං අඤ‍්ඤතරෙන කාරෙතබ‍්බො පාරාජිකෙන වා සඞ‍්ඝාදිසෙසෙන වා පාචිත‍්තියෙන වා, යෙන වා සා සද‍්ධෙය්‍යවචසා

උපාසිකා වදෙය්‍ය, තෙන සො භික‍්ඛු කාරෙතබ‍්බො. අයං ධම‍්මො අනියතො.

2. න’හෙව ඛො පන පටිච‍්ඡන‍්නං ආසනං හොති නාලංකම‍්මනියං, අලඤ‍්ච ඛො හොති මාතුගාමං දුට‍්ඨුල‍්ලාහි වාචාහි ඔභාසිතුං. යො පන භික‍්ඛු තථාරූපෙ ආසනෙ මාතුගාමෙන සද‍්ධිං එකො එකාය රහො නිසජ‍්ජං කප‍්පෙය්‍ය, ත’මෙනං සද‍්ධෙය්‍යවචසා උපාසිකා දිස‍්වා ද‍්වින‍්නං ධම‍්මානං අඤ‍්ඤතරෙන වදෙය්‍ය සඞ‍්ඝාදිසෙසෙන වා පාචිත‍්තියෙන වා, නිසජ‍්ජං භික‍්ඛු පටිජානමානො ද‍්වින‍්නං ධම‍්මානං අඤ‍්ඤතරෙන කාරෙතබ‍්බො සඞ‍්ඝාදිසෙසෙන වා පාචිත‍්තියෙන වා, යෙන වා සා සද‍්ධෙය්‍යවචසා උපාසිකා වදෙය්‍ය, තෙන සො භික‍්ඛු කාරෙතබ‍්බො. අයම‍්පි ධම‍්මො අනියතො.

උද‍්දිට‍්ඨා ඛො ආයස‍්මන‍්තො ද‍්වෙ අනියතා ධම‍්මා. තත්‍ථා’යස‍්මන‍්තෙ පුච‍්ඡාමි, කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං ධාරයාමි.

**අනියතුද‍්දෙසො චතුත්‍ථො.**

**නිස‍්සග‍්ගියපාචිත‍්තියා**

ඉමෙ ඛො පනා’යස‍්මන‍්තො තිංස නිස‍්සග‍්ගියා පාචිත‍්තියා ධම‍්මා උද‍්දෙසං ආගච‍්ඡන‍්ති.

1. නිට‍්ඨිතචීවරස‍්මිං භික‍්ඛුනා උබ‍්භතස‍්මිං කඨිනෙ දසා’හපරමං අතිරෙකචීවරං ධාරෙතබ‍්බං, තං අතික‍්කාමයතො නිස‍්සග‍්ගියං පාචිත‍්තියං.

2. නිට‍්ඨිතචීවරස‍්මිං භික‍්ඛුනා උබ‍්භතස‍්මිං කඨිනෙ එකරත‍්ත’ම‍්පි චෙ භික‍්ඛු තිචීවරෙන විප‍්පවසෙය්‍ය, අඤ‍්ඤත්‍ර භික‍්ඛුසම‍්මුතියා නිස‍්සග‍්ගියං පාචිත‍්තියං.

3. නිට‍්ඨිතචීවරස‍්මිං භික‍්ඛුනා උබ‍්භතස‍්මිං කඨිනෙ භික‍්ඛුනො පනෙ’ව අකාලචීවරං උප‍්පජ‍්ජෙය්‍ය,

ආකඞ‍්ඛමානෙන භික‍්ඛුනා පටිග‍්ගහෙතබ‍්බං, පටිග‍්ගහෙත්‍වා ඛිප‍්ප’මෙව කාරෙතබ‍්බං. නො ච’ස‍්ස පාරිපූරි,

මාසපරමං තෙන භික‍්ඛුනා තං චීවරං නික‍්ඛිපිතබ‍්බං ඌනස‍්ස පාරිපූරියා සතියා පච‍්චාසාය. තතො චෙ උත‍්තරිං නික‍්ඛිපෙය්‍ය සතියා’පි පච‍්චාසාය, නිස‍්සග‍්ගියං පාචිත‍්තියං.

4. යො පන භික‍්ඛු අඤ‍්ඤාතිකාය භික‍්ඛුනියා පුරාණචීවරං ධොවාපෙය්‍ය වා රජාපෙය්‍ය වා ආකොටාපෙය්‍ය වා, නිස‍්සග‍්ගියං පාචිත‍්තියං.

5. යො පන භික‍්ඛු අඤ‍්ඤාතිකාය භික‍්ඛුනියා හත්‍ථතො චීවරං පටිග‍්ගණ‍්හෙය්‍ය අඤ‍්ඤත්‍ර පාරිවට‍්ටකා, නිස‍්සග‍්ගියං පාචිත‍්තියං.

6. යො පන භික‍්ඛු අඤ‍්ඤාතකං ගහපතිං වා ගහපතානිං වා චීවරං විඤ‍්ඤාපෙය්‍ය අඤ‍්ඤත්‍ර සමයා,

නිස‍්සග‍්ගියං පාචිත‍්තියං. තත්‍ථා’යං සමයො, අච‍්ඡින‍්නචීවරො වා හොති භික‍්ඛු, නට‍්ඨචීවරො වා, අයං තත්‍ථ සමයො.

7. ත’ඤ‍්චෙ අඤ‍්ඤාතකො ගහපති වා ගහපතානී වා බහූහි චීවරෙහි අභිහට‍්ඨුං පවාරෙය්‍ය,

සන‍්තරුත‍්තරපරමං තෙන භික‍්ඛුනා තතො චීවරං සාදිතබ‍්බං. තතො චෙ උත‍්තරිං සාදියෙය්‍ය, නිස‍්සග‍්ගියං පාචිත‍්තියං.

8. භික‍්ඛුං පනෙ’ව උද‍්දිස‍්ස අඤ‍්ඤාතකස‍්ස ගහපතිස‍්ස වා ගහපතානියා වා චීවරචෙතාපන‍්නං උපක‍්ඛටං

හොති ‘ඉමිනා චීවරචෙතාපන‍්නෙන චීවරං චෙතාපෙත්‍වා ඉත්‍ථන‍්නාමං භික‍්ඛුං චීවරෙන අච‍්ඡාදෙස‍්සාමී’ති. තත්‍ර චෙ සො භික‍්ඛු පුබ‍්බෙ අප‍්පවාරිතො උපසඞ‍්කමිත්‍වා චීවරෙ විකප‍්පං ආපජ‍්ජෙය්‍ය : ‘සාධු වත මං ආයස‍්මා ඉමිනා චීවරචෙතාපන‍්නෙන එවරූපං වා එවරූපං වා චීවරං චෙතාපෙත්‍වා අච‍්ඡාදෙහී’ති කල්‍යාණකම්‍යතං උපාදාය, නිස‍්සග‍්ගියං පාචිත‍්තියං.

9. භික‍්ඛුං පනෙ’ව උද‍්දිස‍්ස උභින‍්නං අඤ‍්ඤාතකානං ගහපතීනං වා ගහපතානීනං වා

පච‍්චෙකචීවරචෙතාපන‍්නානි උපක‍්ඛටානි හොන‍්ති : ‘ඉමෙහි මයං පච‍්චෙක චීවරචෙතාපන‍්නෙහි පච‍්චෙක චීවරානි චෙතාපෙත්‍වා ඉත්‍ථන‍්නාමං භික‍්ඛුං චීවරෙහි අච‍්ඡාදෙස‍්සාමා’ති, තත්‍ර චෙ සො භික‍්ඛු පුබ‍්බෙ අප‍්පවාරිතො උපසඞ‍්කමිත්‍වා චීවරෙ විකප‍්පං ආපජ‍්ජෙය්‍ය : ‘සාධු වත මං ආයස‍්මන‍්තො ඉමෙහි පච‍්චෙක චීවරචෙතාපන‍්නෙහි එවරූපං වා එවරූපං වා චීවරං චෙතාපෙත්‍වා අච‍්ඡාදෙථ උභො’ව සන‍්තා එකෙනා’ති කල්‍යාණකම්‍යතං උපාදාය, නිස‍්සග‍්ගියං පාචිත‍්තියං.

10. භික‍්ඛුං පනෙ’ව උද‍්දිස‍්ස රාජා වා රාජභොග‍්ගො වා බ්‍රාහ‍්මණො වා ගහපතිකො වා දූතෙන චීවරචෙතාපන‍්නං පහිණෙය්‍ය : ‘ඉමිනා චීවරචෙතාපන‍්නෙන චීවරං චෙතාපෙත්‍වා ඉත්‍ථ’න‍්නාමං භික‍්ඛුං චීවරෙන අච‍්ඡාදෙහී’ති. සො චෙ දූතො තං භික‍්ඛුං උපසඞ‍්කමිත්‍වා එවං වදෙය්‍ය : ‘ඉදං ඛො, භන‍්තෙ, ආයස‍්මන‍්තං උද‍්දිස‍්ස චීවරචෙතාපන‍්නං ආභතං, පතිගණ‍්හාතු ආයස‍්මා චීවරචෙතාපන‍්න’න‍්ති. තෙන භික‍්ඛුනා සො දූතො එව’මස‍්ස වචනීයො : ‘න ඛො මයං, ආවුසො, චීවරචෙතාපන‍්නං පතිගණ‍්හාම, චීවරඤ‍්ච ඛො මයං පතිගණ‍්හාම කාලෙන කප‍්පිය’න‍්ති. සො චෙ දූතො තං භික‍්ඛුං එවං වදෙය්‍ය : ‘අත්‍ථි පනා’යස‍්මතො කොචි වෙය්‍යාවච‍්චකරො’ති. චීවරත්‍ථිකෙන, භික‍්ඛවෙ, භික‍්ඛුනා වෙය්‍යාවච‍්චකරො නිද‍්දිසිතබ‍්බො ආරාමිකො වා උපාසකො වා ‘එසො ඛො, ආවුසො, භික‍්ඛූනං වෙය්‍යාවච‍්චකරො’ති. සො චෙ දූතො තං වෙය්‍යාවච‍්චකරං සඤ‍්ඤාපෙත්‍වා තං භික‍්ඛුං උපසඞ‍්කමිත්‍වා එවං වදෙය්‍ය : ‘යං ඛො, භන‍්තෙ, ආයස‍්මා වෙය්‍යාවච‍්චකරං නිද‍්දිසි, සඤ‍්ඤත‍්තො සො මයා, උපසඞ‍්කමතු ආයස‍්මා කාලෙන, චීවරෙන තං අච‍්ඡාදෙස‍්සතී’ති. චීවරත්‍ථිකෙන, භික‍්ඛවෙ, භික‍්ඛුනා වෙය්‍යාවච‍්චකරො උපසඞ‍්කමිත්‍වා ද‍්වත‍්තික‍්ඛත‍්තුං චොදෙතබ‍්බො සාරෙතබ‍්බො : ‘අත්‍ථො මෙ, ආවුසො, චීවරෙනා’ති, ද‍්වත‍්තික‍්ඛත‍්තුං චොදයමානො සාරයමානො තං චීවරං අභිනිප‍්ඵාදෙය්‍ය, ඉච‍්චෙ’තං කුසලං, නො චෙ අභිනිප‍්ඵාදෙය්‍ය, චතුක‍්ඛත‍්තුං පඤ‍්චක‍්ඛත‍්තුං ඡක‍්ඛත‍්තුපරමං තුණ‍්හීභූතෙන උද‍්දිස‍්ස ඨාතබ‍්බං, චතුක‍්ඛත‍්තුං පඤ‍්චක‍්ඛත‍්තුං ඡක‍්ඛත‍්තුපරමං තුණ‍්හීභූතො උද‍්දිස‍්ස තිට‍්ඨමානො තං චීවරං අභිනිප‍්ඵාදෙය්‍ය, ඉච‍්චෙ’තං කුසලං, තතො චෙ උත‍්තරිං වායමමානො තං චීවරං අභිනිප‍්ඵාදෙය්‍ය, නිස‍්සග‍්ගියං පාචිත‍්තියං. නො චෙ අභිනිප‍්ඵාදෙය්‍ය, යත’ස‍්ස චීවරචෙතාපන‍්නං ආභතං, තත්‍ථ සාමං වා ගන‍්තබ‍්බං, දූතො වා පාහෙතබ‍්බො : ‘යං ඛො තුම‍්හෙ ආයස‍්මන‍්තො භික‍්ඛුං උද‍්දිස‍්ස චීවරචෙතාපන‍්නං පහිණිත්‍ථ, න තං තස‍්ස භික‍්ඛුනො කිඤ‍්චි අත්‍ථං අනුභොති,

යුඤ‍්ජන‍්තා’යස‍්මන‍්තො සකං, මා වො සකං විනස‍්සා’ති, අයං තත්‍ථ සාමීචි.

චීවර වග‍්ගො පඨමො.

11. යො පන භික‍්ඛු කොසියමිස‍්සකං සන්‍ථතං කාරාපෙය්‍ය, නිස‍්සග‍්ගියං පාචිත‍්තියං.

12. යො පන භික‍්ඛු සුද‍්ධකාළකානං එළකලොමානං සන්‍ථතං කාරාපෙය්‍ය, නිස‍්සග‍්ගියං පාචිත‍්තියං.

13. නවං පන භික‍්ඛුනා සන්‍ථතං කාරයමානෙන ද‍්වෙ භාගා සුද‍්ධකාළකානං එළකලොමානං ආදාතබ‍්බා, තතියං ඔදාතානං, චතුත්‍ථං ගොචරියානං. අනාදා චෙ භික‍්ඛු ද‍්වෙ භාගෙ සුද‍්ධකාළකානං එළකලොමානං, තතියං ඔදාතානං, චතුත්‍ථං ගොචරියානං, නවං සන්‍ථතං කාරාපෙය්‍ය, නිස‍්සග‍්ගියං පාචිත‍්තියං.

14. නවං පන භික‍්ඛුනා සන්‍ථතං කාරාපෙත්‍වා ඡබ‍්බස‍්සානි ධාරෙතබ‍්බං, ඔරෙන චෙ ඡන‍්නං වස‍්සානං තං

සන්‍ථතං විස‍්සජ‍්ජෙත්‍වා වා අවිස‍්සජ‍්ජෙත්‍වා වා අඤ‍්ඤං නවං සන්‍ථතං කාරාපෙය්‍ය අඤ‍්ඤත්‍ර භික‍්ඛුසම‍්මුතියා, නිස‍්සග‍්ගියං පාචිත‍්තියං.

15. නිසීදන සන්‍ථතං පන භික‍්ඛුනා කාරයමානෙන පුරාණසන්‍ථතස‍්ස සාමන‍්තා සුගතවිදත්‍ථි ආදාතබ‍්බා දුබ‍්බණ‍්ණකරණාය. අනාදා චෙ භික‍්ඛු පුරාණසන්‍ථතස‍්ස සාමන‍්තා සුගතවිදත්‍ථිං, නවං නිසීදනසන්‍ථතං කාරාපෙය්‍ය, නිස‍්සග‍්ගියං පාචිත‍්තියං.

16. භික‍්ඛුනො පනෙ’ව අද‍්ධානමග‍්ගපටිපන‍්නස‍්ස එළකලොමානි උප‍්පජ‍්ජෙය්‍යුං, ආකඞ‍්ඛමානෙන භික‍්ඛුනා

පටිග‍්ගහෙතබ‍්බානි, පටිග‍්ගහෙත්‍වා තියොජනපරමං සහත්‍ථා හරිතබ‍්බානි අසන‍්තෙ හාරකෙ. තතො චෙ උත‍්තරිං හරෙය්‍ය, අසන‍්තෙ’පි හාරකෙ, නිස‍්සග‍්ගියං පාචිත‍්තියං.

17. යො පන භික‍්ඛු අඤ‍්ඤාතිකාය භික‍්ඛුනියා එළකලොමානි ධොවාපෙය්‍ය වා රජාපෙය්‍ය වා විජටාපෙය්‍ය

වා, නිස‍්සග‍්ගියං පාචිත‍්තියං.

18. යො පන භික‍්ඛු ජාතරූපරජතං උග‍්ගණ‍්හෙය්‍ය වා උග‍්ගණ‍්හාපෙය්‍ය වා උපනික‍්ඛිත‍්තං වා සාදියෙය්‍ය,

නිස‍්සග‍්ගියං පාචිත‍්තියං.

19. යො පන භික‍්ඛු නානප‍්පකාරකං රූපියසංවොහාරං සමාපජ‍්ජෙය්‍ය, නිස‍්සග‍්ගියං පාචිත‍්තියං.

20. යො පන භික‍්ඛු නානප‍්පකාරකං කයවික‍්කයං සමාපජ‍්ජෙය්‍ය, නිස‍්සග‍්ගියං පාචිත‍්තියං.

කොසිය වග‍්ගො දුතියො.

21. දසාහපරමං අතිරෙකපත‍්තො ධාරෙතබ‍්බො, තං අතික‍්කාමයතො නිස‍්සග‍්ගියං පාචිත‍්තියං.

22. යො පන භික‍්ඛු ඌනපඤ‍්චබන‍්ධනෙන පත‍්තෙන අඤ‍්ඤං නවං පත‍්තං චෙතාපෙය්‍ය, නිස‍්සග‍්ගියං පාචිත‍්තියං. තෙන භික‍්ඛුනා සො පත‍්තො භික‍්ඛුපරිසාය නිස‍්සජ‍්ජිතබ‍්බො, යො ච තස‍්සා භික‍්ඛුපරිසාය පත‍්තපරියන‍්තො, සො තස‍්ස භික‍්ඛුනො පදාතබ‍්බො ‘අයං තෙ භික‍්ඛු පත‍්තො යාව භෙදනාය ධාරෙතබ‍්බො’ති, අයං තත්‍ථ සාමීචි.

23. යානි ඛො පන තානි ගිලානානං භික‍්ඛූනං පටිසායනීයානි භෙසජ‍්ජානි, සෙය්‍යථිදං : සප‍්පි නවනීතං

තෙලං මධු ඵාණිතං, තානි පටිග‍්ගහෙත්‍වා සත‍්තාහපරමං සන‍්නිධිකාරකං පරිභුඤ‍්ජිතබ‍්බානි. තං අතික‍්කාමයතො නිස‍්සග‍්ගියං පාචිත‍්තියං.

24. මාසො සෙසො ගිම‍්හාන’න‍්ති භික‍්ඛුනා වස‍්සිකසාටිකචීවරං පරියෙසිතබ‍්බං, අද‍්ධමාසො සෙසො ගිම‍්හාන’න‍්ති කත්‍වා නිවාසෙතබ‍්බං. ඔරෙන චෙ මාසො සෙසො ගිම‍්හාන’න‍්ති වස‍්සිකසාටිකචීවරං පරියෙසෙය්‍ය, ඔරෙන’ද‍්ධමාසො සෙසො ගිම‍්හාන’න‍්ති කත්‍වා නිවාසෙය්‍ය, නිස‍්සග‍්ගියං පාචිත‍්තියං.

25. යො පන භික‍්ඛු භික‍්ඛුස‍්ස සාමං චීවරං දත්‍වා කුපිතො අනත‍්තමනො අච‍්ඡින්‍දෙය්‍ය වා අච‍්ඡින්‍දාපෙය්‍ය වා,

නිස‍්සග‍්ගියං පාචිත‍්තියං.

26. යො පන භික‍්ඛු සාමං සුත‍්තං විඤ‍්ඤාපෙත්‍වා තන‍්තවායෙහි චීවරං වායාපෙය්‍ය, නිස‍්සග‍්ගියං පාචිත‍්තියං.

27. භික‍්ඛුං පනෙ’ව උද‍්දිස‍්ස අඤ‍්ඤාතකො ගහපති වා ගහපතානී වා තන‍්තවායෙහි චීවරං වායාපෙය්‍ය, තත්‍ර

චෙ සො භික‍්ඛු පුබ‍්බෙ අප‍්පවාරිතො තන‍්තවායෙ උපසඞ‍්කමිත්‍වා චීවරෙ විකප‍්පං ආපජ‍්ජෙය්‍ය ‘ඉදං ඛො, ආවුසො, චීවරං මං උද‍්දිස‍්ස වීයති, ආයතඤ‍්ච කරොථ, විත්‍ථතඤ‍්ච, අප‍්පිතඤ‍්ච, සුවීතඤ‍්ච, සුප‍්පවායිතඤ‍්ච, සුවිලෙඛිතඤ‍්ච, සුවිතච‍්ඡිතඤ‍්ච කරොථ, අප‍්පෙව නාම මය’ම‍්පි ආයස‍්මන‍්තානං කිඤ‍්චිමත‍්තං අනුපදජ‍්ජෙය්‍යාමා’ති. එවඤ‍්ච සො භික‍්ඛු වත්‍වා කිඤ‍්චිමත‍්තං අනුපදජ‍්ජෙය්‍ය අන‍්තමසො පිණ‍්ඩපාතමත‍්ත’ම‍්පි,

නිස‍්සග‍්ගියං පාචිත‍්තියං.

28. දසාහානාගතං කත‍්තිකතෙමාසිකපුණ‍්ණමං භික‍්ඛුනො පනෙ’ව අච‍්චෙකචීවරං උප‍්පජ‍්ජෙය්‍ය, අච‍්චෙකං

මඤ‍්ඤමානෙන භික‍්ඛුනා පටිග‍්ගහෙතබ‍්බං, පටිග‍්ගහෙත්‍වා යාව චීවරකාලසමයං නික‍්ඛිපිතබ‍්බං. තතො චෙ

උත‍්තරිං නික‍්ඛිපෙය්‍ය, නිස‍්සග‍්ගියං පාචිත‍්තියං.

29. උපවස‍්සං ඛො පන කත‍්තිකපුණ‍්ණමං යානි ඛො පන තානි ආරඤ‍්ඤකානි සෙනාසනානි සාසඞ‍්කසම‍්මතානි සප‍්පටිභයානි, තථාරූපෙසු භික‍්ඛු සෙනාසනෙසු විහරන‍්තො ආකඞ‍්ඛමානො තිණ‍්ණං චීවරානං අඤ‍්ඤතරං චීවරං අන‍්තරඝරෙ නික‍්ඛිපෙය්‍ය, සියා ච තස‍්ස භික‍්ඛුනො කොචි’දෙව පච‍්චයො තෙන චීවරෙන විප‍්පවාසාය, ඡාරත‍්තපරමං තෙන භික‍්ඛුනා තෙන චීවරෙන විප‍්පවසිතබ‍්බං. තතො චෙ උත‍්තරිං විප‍්පවසෙය්‍ය අඤ‍්ඤත්‍ර භික‍්ඛුසම‍්මුතියා, නිස‍්සග‍්ගියං පාචිත‍්තියං.

30. යො පන භික‍්ඛු ජානං සඞ‍්ඝිකං ලාභං පරිණතං අත‍්තනො පරිණාමෙය්‍ය, නිස‍්සග‍්ගියං පාචිත‍්තියං.

පත‍්ත වග‍්ගො තතියො.

උද‍්දිට‍්ඨා ඛො ආයස‍්මන‍්තො තිංස නිස‍්සග‍්ගියා පාචිත‍්තියා ධම‍්මා. තත්‍ථා’යස‍්මන‍්තෙ පුච‍්ඡාමි, කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං ධාරයාමි.

**තිංස නිස‍්සග‍්ගියාපාචිත‍්තියා ධම‍්මා නිට‍්ඨිතා.**

**සුද‍්ධපාචිත‍්තියා**

ඉමෙ ඛො පනා’යස‍්මන‍්තො ද‍්වෙනවුති පාචිත‍්තියා ධම‍්මා උද‍්දෙසං ආගච‍්ඡන‍්ති.

1. සම‍්පජානමුසාවාදෙ පාචිත‍්තියං.

2. ඔමසවාදෙ පාචිත‍්තියං.

3. භික‍්ඛු පෙසුඤ‍්ඤෙ පාචිත‍්තියං.

4. යො පන භික‍්ඛු අනුපසම‍්පන‍්නං පදසො ධම‍්මං වාචෙය්‍ය, පාචිත‍්තියං.

5. යො පන භික‍්ඛු අනුපසම‍්පන‍්නෙන උත‍්තරිං දිරත‍්තතිරත‍්තං සහසෙය්‍යං කප‍්පෙය්‍ය, පාචිත‍්තියං.

6. යො පන භික‍්ඛු මාතුගාමෙන සහසෙය්‍යං කප‍්පෙය්‍ය, පාචිත‍්තියං.

7. යො පන භික‍්ඛු මාතුගාමස‍්ස උත‍්තරිං ඡප‍්පඤ‍්චවාචාහි ධම‍්මං දෙසෙය්‍ය අඤ‍්ඤත්‍ර විඤ‍්ඤුනා පුරිසවිග‍්ගහෙන, පාචිත‍්තියං.

8. යො පන භික‍්ඛු අනුපසම‍්පන‍්නස‍්ස උත‍්තරිමනුස‍්සධම‍්මං ආරොචෙය්‍ය, භූතස‍්මිං පාචිත‍්තියං.

9. යො පන භික‍්ඛු භික‍්ඛුස‍්ස දුට‍්ඨුල‍්ලං ආපත‍්තිං අනුපසම‍්පන‍්නස‍්ස ආරොචෙය්‍ය අඤ‍්ඤත්‍ර භික‍්ඛුසම‍්මුතියා, පාචිත‍්තියං.

10. යො පන භික‍්ඛු පඨවිං ඛණෙය්‍ය වා ඛණාපෙය්‍ය වා පාචිත‍්තියං.

මුසාවාදවග‍්ගො පඨමො.

11. භූතගාමපාතව්‍යතාය පාචිත‍්තියං.

12. අඤ‍්ඤවාදකෙ, විහෙසකෙ පාචිත‍්තියං.

13. උජ‍්ඣාපනකෙ, ඛීයනකෙ පාචිත‍්තියං.

14. යො පන භික‍්ඛු සඞ‍්ඝිකං මඤ‍්චං වා පීඨං වා භිසිං වා කොච‍්ඡං වා අජ‍්ඣොකාසෙ සන්‍ථරිත්‍වා වා

සන්‍ථරාපෙත්‍වා වා තං පක‍්කමන‍්තො නෙ’ව උද‍්ධරෙය්‍ය, න උද‍්ධරාපෙය්‍ය, අනාපුච‍්ඡා වා ගච‍්ඡෙය්‍ය,

පාචිත‍්තියං.

15. යො පන භික‍්ඛු සඞ‍්ඝිකෙ විහාරෙ සෙය්‍යං සන්‍ථරිත්‍වා වා සන්‍ථරාපෙත්‍වා වා තං පක‍්කමන‍්තො නෙ’ව උද‍්ධරෙය්‍ය, න උද‍්ධරාපෙය්‍ය, අනාපුච‍්ඡා වා ගච‍්ඡෙය්‍ය, පාචිත‍්තියං.

16. යො පන භික‍්ඛු සඞ‍්ඝිකෙ විහාරෙ ජානං පුබ‍්බූපගතං භික‍්ඛුං අනුපඛජ‍්ජ සෙය්‍යං කප‍්පෙය්‍ය ‘යස‍්ස සම‍්බාධො භවිස‍්සති, සො පක‍්කමිස‍්සතී’ති එත’දෙව පච‍්චයං කරිත්‍වා අනඤ‍්ඤං, පාචිත‍්තියං.

17. යො පන භික‍්ඛු භික‍්ඛුං කුපිතො අනත‍්තමනො සඞ‍්ඝිකා විහාරා නික‍්කඩ‍්ඪෙය්‍ය වා නික‍්කඩ‍්ඪාපෙය්‍ය වා,

පාචිත‍්තියං.

18. යො පන භික‍්ඛු සඞ‍්ඝිකෙ විහාරෙ උපරිවෙහාසකුටියා ආහච‍්චපාදකං මඤ‍්චං වා පීඨං වා සහසා අභිනිසීදෙය්‍ය වා අභිනිපජ‍්ජෙය්‍ය වා, පාචිත‍්තියං.

19. මහල‍්ලකං පන භික‍්ඛුනා විහාරං කාරයමානෙන යාව ද‍්වාරකොසා අග‍්ගළට‍්ඨපනාය

ආලොකසන‍්ධිපරිකම‍්මාය ද‍්වත‍්තිච‍්ඡදනස‍්ස පරියායං අප‍්පහරිතෙ ඨිතෙන අධිට‍්ඨාතබ‍්බං, තතො චෙ උත‍්තරිං අප‍්පහරිතෙ’පි ඨිතො අධිට‍්ඨහෙය්‍ය, පාචිත‍්තියං.

20. යො පන භික‍්ඛු ජානං සප‍්පාණකං උදකං තිණං වා මත‍්තිකං වා සිඤ‍්චෙය්‍ය වා සිඤ‍්චාපෙය්‍ය වා,

පාචිත‍්තියං.

භූතගාමවග‍්ගො දුතියො.

21. යො පන භික‍්ඛු අසම‍්මතො භික‍්ඛුනියො ඔවදෙය්‍ය, පාචිත‍්තියං.

22. සම‍්මතො’පි චෙ භික‍්ඛු අත්‍ථඞ‍්ගතෙ සුරියෙ භික‍්ඛුනියො ඔවදෙය්‍ය, පාචිත‍්තියං.

23. යො පන භික‍්ඛු භික‍්ඛුනූ’පස‍්සයං උපසඞ‍්කමිත්‍වා භික‍්ඛුනියො ඔවදෙය්‍ය අඤ‍්ඤත්‍ර සමයා, පාචිත‍්තියං.

තත්‍ථා’යං සමයො, ගිලානා හොති භික‍්ඛුනී, අයං තත්‍ථ සමයො.

24. යො පන භික‍්ඛු එවං වදෙය්‍ය ‘ආමිසහෙතු භික‍්ඛූ භික‍්ඛුනියො ඔවදන‍්තී’ති, පාචිත‍්තියං.

25. යො පන භික‍්ඛු අඤ‍්ඤාතිකාය භික‍්ඛුනියා චීවරං දදෙය්‍ය අඤ‍්ඤත්‍ර පාරිවට‍්ටකා, පාචිත‍්තියං.

26. යො පන භික‍්ඛු අඤ‍්ඤාතිකාය භික‍්ඛුනියා චීවරං සිබ‍්බෙය්‍ය වා සිබ‍්බාපෙය්‍ය වා, පාචිත‍්තියං.

27. යො පන භික‍්ඛු භික‍්ඛුනියා සද‍්ධිං සංවිධාය එකද‍්ධානමග‍්ගං පටිපජ‍්ජෙය්‍ය අන‍්තමසො ගාමන‍්තර’ම‍්පි අඤ‍්ඤත්‍ර සමයා, පාචිත‍්තියං. තත්‍ථා’යං සමයො, සත්‍ථගමනීයො හොති මග‍්ගො, සාසඞ‍්කසම‍්මතො, සප‍්පටිභයො, අයං තත්‍ථ සමයො.

28. යො පන භික‍්ඛු භික‍්ඛුනියා සද‍්ධිං සංවිධාය එකං නාවං අභිරූහෙය්‍ය උද‍්ධංගාමිනිං වා අධොගාමිනිං වා

අඤ‍්ඤත්‍ර තිරියං තරණාය, පාචිත‍්තියං.

29. යො පන භික‍්ඛු ජානං භික‍්ඛුනීපරිපාචිතං පිණ‍්ඩපාතං භුඤ‍්ජෙය්‍ය අඤ‍්ඤත්‍ර පුබ‍්බෙ ගිහීසමාරම‍්භා, පාචිත‍්තියං.

30. යො පන භික‍්ඛු භික‍්ඛුනියා සද‍්ධිං එකො එකාය රහො නිසජ‍්ජං කප‍්පෙය්‍ය, පාචිත‍්තියං.

භික‍්ඛුණොවාදවග‍්ගො තතියො.

31. අගිලානෙන භික‍්ඛුනා එකො ආවසථපිණ‍්ඩො භුඤ‍්ජිතබ‍්බො. තතො චෙ උත‍්තරිං භුඤ‍්ජෙය්‍ය, පාචිත‍්තියං.

32. ගණභොජනෙ අඤ‍්ඤත්‍ර සමයා පාචිත‍්තියං. තත්‍ථා’යං සමයො, ගිලානසමයො, චීවරදානසමයො,

චීවරකාරසමයො, අද‍්ධානගමනසමයො, නාවාභිරූහනසමයො, මහාසමයො, සමණභත‍්තසමයො, අයං තත්‍ථ

සමයො.

33. පරම‍්පරභොජනෙ අඤ‍්ඤත්‍ර සමයා පාචිත‍්තියං. තත්‍ථා’යං සමයො, ගිලානසමයො, චීවරදානසමයො, චීවරකාරසමයො, අයං තත්‍ථ සමයො.

34. භික‍්ඛුං පනෙ’ව කුලං උපගතං පූවෙහි වා මන්‍ථෙහි වා අභිහට‍්ඨුං පවාරෙය්‍ය, ආකඞ‍්ඛමානෙන භික‍්ඛුනා ද‍්වත‍්තිපත‍්තපූරා පටිග‍්ගහෙතබ‍්බා. තතො චෙ උත‍්තරිං පටිග‍්ගණ‍්හෙය්‍ය, පාචිත‍්තියං. ද‍්වත‍්තිපත‍්තපූරෙ පටිග‍්ගහෙත්‍වා තතො නීහරිත්‍වා භික‍්ඛූහි සද‍්ධිං සංවිභජිතබ‍්බං, අයං තත්‍ථ සාමීචි.

35. යො පන භික‍්ඛු භුත‍්තාවී පවාරිතො අනතිරිත‍්තං ඛාදනීයං වා භොජනීයං වා ඛාදෙය්‍ය වා භුඤ‍්ජෙය්‍ය වා, පාචිත‍්තියං.

36. යො පන භික‍්ඛු භික‍්ඛුං භුත‍්තාවිං පවාරිතං අනතිරිත‍්තෙන ඛාදනීයෙන වා භොජනීයෙන වා අභිහට‍්ඨුං පවාරෙය්‍ය ‘හන්‍ද භික‍්ඛු ඛාද වා භුඤ‍්ජ වා’ති ජානං ආසාදනාපෙක‍්ඛො, භුත‍්තස‍්මිං පාචිත‍්තියං.

37. යො පන භික‍්ඛු විකාලෙ ඛාදනීයං වා භොජනීයං වා ඛාදෙය්‍ය වා භුඤ‍්ජෙය්‍ය වා, පාචිත‍්තියං.

38. යො පන භික‍්ඛු සන‍්නිධිකාරකං ඛාදනීයං වා භොජනීයං වා ඛාදෙය්‍ය වා භුඤ‍්ජෙය්‍ය වා, පාචිත‍්තියං.

39. යානි ඛො පන තානි පණීතභොජනානි, සෙය්‍යථිදං, සප‍්පි, නවනීතං, තෙලං, මධු, ඵාණිතං, මච‍්ඡො,

මංසං, ඛීරං, දධි. යො පන භික‍්ඛු එවරූපානි පණීතභොජනානි අගිලානො අත‍්තනො අත්‍ථාය විඤ‍්ඤාපෙත්‍වා

භුඤ‍්ජෙය්‍ය, පාචිත‍්තියං.

40. යො පන භික‍්ඛු අදින‍්නං මුඛද‍්වාරං ආහාරං ආහරෙය්‍ය අඤ‍්ඤත්‍ර උදකදන‍්තපොනා, පාචිත‍්තියං.

භොජනවග‍්ගො චතුත්‍ථො

41. යො පන භික‍්ඛු අචෙලකස‍්ස වා පරිබ‍්බාජකස‍්ස වා පරිබ‍්බාජිකාය වා සහත්‍ථා ඛාදනීයං වා භොජනීයං

වා දදෙය්‍ය, පාචිත‍්තියං.

42. යො පන භික‍්ඛු භික‍්ඛුං එවං වදෙය්‍ය ‘එහා’වුසො, ගාමං වා නිගමං වා පිණ‍්ඩාය පවිසිස‍්සාමා’ති තස‍්ස

දාපෙත්‍වා වා අදාපෙත්‍වා වා උය්‍යොජෙය්‍ය ‘ගච‍්ඡා’වුසො, න මෙ තයා සද‍්ධිං කථා වා නිසජ‍්ජා වා ඵාසු

හොති, එකකස‍්ස මෙ කථා වා නිසජ‍්ජා වා ඵාසු හොතී’ති. එත’දෙව පච‍්චයං කරිත්‍වා අනඤ‍්ඤං, පාචිත‍්තියං.

43. යො පන භික‍්ඛු සභොජනෙ කුලෙ අනුපඛජ‍්ජ නිසජ‍්ජං කප‍්පෙය්‍ය, පාචිත‍්තියං.

44. යො පන භික‍්ඛු මාතුගාමෙන සද‍්ධිං රහො පටිච‍්ඡන‍්නෙ ආසනෙ නිසජ‍්ජං කප‍්පෙය්‍ය, පාචිත‍්තියං.

45. යො පන භික‍්ඛු මාතුගාමෙන සද‍්ධිං එකො එකාය රහො නිසජ‍්ජං කප‍්පෙය්‍ය, පාචිත‍්තියං.

46. යො පන භික‍්ඛු නිමන‍්තිතො සභත‍්තො සමානො සන‍්තං භික‍්ඛුං අනාපුච‍්ඡා පුරෙභත‍්තං වා පච‍්ඡාභත‍්තං

වා කුලෙසු චාරිත‍්තං ආපජ‍්ජෙය්‍ය අඤ‍්ඤත්‍ර සමයා, පාචිත‍්තියං. තත්‍ථා’යං සමයො, චීවරදානසමයො,

චීවරකාරසමයො, අයං තත්‍ථ සමයො.

47. අගිලානෙන භික‍්ඛුනා චතුමාසප‍්පච‍්චයපවාරණා සාදිතබ‍්බා අඤ‍්ඤත්‍ර පුනපවාරණාය, අඤ‍්ඤත්‍ර නිච‍්චපවාරණාය. තතො චෙ උත‍්තරිං සාදියෙය්‍ය, පාචිත‍්තියං.

48. යො පන භික‍්ඛු උය්‍යුත‍්තං සෙනං දස‍්සනාය ගච‍්ඡෙය්‍ය අඤ‍්ඤත්‍ර තථාරූපප‍්පච‍්චයා, පාචිත‍්තියං.

49. සියා ච තස‍්ස භික‍්ඛුනො කොචි’දෙව පච‍්චයො සෙනං ගමනාය, දිරත‍්තතිරත‍්තං තෙන භික‍්ඛුනා සෙනාය වසිතබ‍්බං. තතො චෙ උත‍්තරිං වසෙය්‍ය, පාචිත‍්තියං.

50. දිරත‍්තතිරත‍්තං චෙ භික‍්ඛු සෙනාය වසමානො උය්‍යොධිකං වා බලග‍්ගං වා සෙනාබ්‍යූහං වා

අනීකදස‍්සනං වා ගච‍්ඡෙය්‍ය, පාචිත‍්තියං.

අචෙලකවග‍්ගො පඤ‍්චමො.

51. සුරාමෙරයපානෙ පාචිත‍්තියං.

52. අඞ‍්ගුලිපතොදකෙ පාචිත‍්තියං.

53. උදකෙ හස‍්සධම‍්මෙ පාචිත‍්තියං.

54. අනාදරියෙ පාචිත‍්තියං.

55. යො පන භික‍්ඛු භික‍්ඛුං භිංසාපෙය්‍ය, පාචිත‍්තියං.

56. යො පන භික‍්ඛු අගිලානො විසිබ‍්බනාපෙක‍්ඛො ජොතිං සමාදහෙය්‍ය වා සමාදහාපෙය්‍ය වා අඤ‍්ඤත්‍ර

තථාරූපප‍්පච‍්චයා, පාචිත‍්තියං.

57. යො පන භික‍්ඛු ඔරෙනද‍්ධමාසං නහායෙය්‍ය අඤ‍්ඤත්‍ර සමයා, පාචිත‍්තියං. තත්‍ථා’යං සමයො දියඩ‍්ඪො මාසො සෙසො ගිම‍්හාන’න‍්ති වස‍්සානස‍්ස පඨමො මාසො ඉච‍්චෙතෙ අඩ‍්ඪතෙය්‍යමාසා උණ‍්හසමයො,

පරිළාහසමයො, ගිලානසමයො, කම‍්මසමයො, අද‍්ධානගමනසමයො, වාතවුට‍්ඨිසමයො, අයං තත්‍ථ සමයො.

58. නවං පන භික‍්ඛුනා චීවරලාභෙන තිණ‍්ණං දුබ‍්බණ‍්ණකරණානං අඤ‍්ඤතරං දුබ‍්බණ‍්ණකරණං ආදාතබ‍්බං නීලං වා කද‍්දමං වා කාළසාමං වා. අනාදා චෙ භික‍්ඛු තිණ‍්ණං දුබ‍්බණ‍්ණකරණානං අඤ‍්ඤතරං

දුබ‍්බණ‍්ණකරණං නවං චීවරං පරිභුඤ‍්ජෙය්‍ය, පාචිත‍්තියං.

59. යො පන භික‍්ඛු භික‍්ඛුස‍්ස වා භික‍්ඛුනියා වා සික‍්ඛමානාය වා සාමණෙරස‍්ස වා සාමණෙරියා වා සාමං චීවරං විකප‍්පෙත්‍වා අපච‍්චුද‍්ධාරකං පරිභුඤ‍්ජෙය්‍ය, පාචිත‍්තියං.

60. යො පන භික‍්ඛු භික‍්ඛුස‍්ස පත‍්තං වා චීවරං වා නිසීදනං වා සූචිඝරං වා කායබන‍්ධනං වා අපනිධෙය්‍ය වා අපනිධාපෙය්‍ය වා අන‍්තමසො හස‍්‍සාපෙක‍්ඛො’පි, පාචිත‍්තියං.

සුරාපානවග‍්ගො ඡට‍්ඨො.

61. යො පන භික‍්ඛු සඤ‍්චිච‍්ච පාණං ජීවිතා වොරොපෙය්‍ය, පාචිත‍්තියං.

62. යො පන භික‍්ඛු ජානං සප‍්පාණකං උදකං පරිභුඤ‍්ජෙය්‍ය, පාචිත‍්තියං.

63. යො පන භික‍්ඛු ජානං යථාධම‍්මං නිහතා’ධිකරණං පුනකම‍්මාය උක‍්කොටෙය්‍ය, පාචිත‍්තියං.

64. යො පන භික‍්ඛු භික‍්ඛුස‍්ස ජානං දුට‍්ඨුල‍්ලං ආපත‍්තිං පටිච‍්ඡාදෙය්‍ය, පාචිත‍්තියං.

65. යො පන භික‍්ඛු ජානං ඌනවීසතිවස‍්සං පුග‍්ගලං උපසම‍්පාදෙය්‍ය, සො ච පුග‍්ගලො අනුපසම‍්පන‍්නො, තෙ ච භික‍්ඛූ ගාරය‍්හා, ඉදං තස‍්මිං පාචිත‍්තියං.

66. යො පන භික‍්ඛු ජානං ථෙය්‍යසත්‍ථ‍ෙන සද‍්ධිං සංවිධාය එකද‍්ධානමග‍්ගං පටිපජ‍්ජෙය්‍ය අන‍්තමසො ගාමන‍්තර’ම‍්පි, පාචිත‍්තියං.

67. යො පන භික‍්ඛු මාතුගාමෙන සද‍්ධිං සංවිධාය එකද‍්ධානමග‍්ගං පටිපජ‍්ජෙය්‍ය අන‍්තමසො ගාමන‍්තර’ම‍්පි,

පාචිත‍්තියං.

68. යො පන භික‍්ඛු එවං වදෙය්‍ය ‘තථා’හං භගවතා ධම‍්මං දෙසිතං ආජානාමි, යථා යෙමෙ අන‍්තරායිකා ධම‍්මා වුත‍්තා භගවතා, තෙ පටිසෙවතො නාලං අන‍්තරායායා’ති, සො භික‍්ඛු භික‍්ඛූහි එව’මස‍්ස වචනීයො ‘මා ආයස‍්මා එවං අවච, මා භගවන‍්තං අබ‍්භාචික‍්ඛි, න හි සාධු භගවතො අබ‍්භක‍්ඛානං, න හි භගවා එවං වදෙය්‍ය, අනෙකපරියායෙන ආවුසො අන‍්තරායිකා ධම‍්මා අන‍්තරායිකා වුත‍්තා භගවතා, අලඤ‍්ච පන තෙ පටිසෙවතො අන‍්තරායායා’ති. එවඤ‍්ච සො භික‍්ඛු භික‍්ඛූහි වුච‍්චමානො තථෙව පග‍්ගණ‍්හෙය්‍ය, සො භික‍්ඛු භික‍්ඛූහි යාවතතියං සමනුභාසිතබ‍්බො තස‍්ස පටිනිස‍්සග‍්ගාය. යාවතතියඤ‍්චෙ සමනුභාසියමානො තං පටිනිස‍්සජ‍්ජෙය්‍ය, ඉච‍්චෙතං කුසලං. නො චෙ පටිනිස‍්සජ‍්ජෙය්‍ය, පාචිත‍්තියං.

69. යො පන භික‍්ඛු ජානං තථාවාදිනා භික‍්ඛුනා අකතානුධම‍්මෙන තං දිට‍්ඨිං අප‍්පටිනිස‍්සට‍්ඨෙන සද‍්ධිං සම‍්භුඤ‍්ජෙය්‍ය වා, සංවසෙය්‍ය වා, සහවාසෙය්‍යං කප‍්පෙය්‍ය, පාචිත‍්තියං.

70. සමණුද‍්දෙසොපි චෙ එවං වදෙය්‍ය ‘තථාහං භගවතා ධම‍්මං දෙසිතං ආජානාමි, යථා යෙමෙ අන‍්තරායිකා ධම‍්මා වුත‍්තා භගවතා, තෙ පටිසෙවතො නාලං අන‍්තරායායා’ති. සො සමණුද‍්දෙසො භික‍්ඛූහි එවමස‍්ස වචනීයො ‘මා ආවුසො, සමණුද‍්දෙස එවං අවච, මා භගවන‍්තං අබ‍්භාචික‍්ඛි, න හි සාධු භගවතො අබ‍්භක‍්ඛානං, න හි භගවා එවං වදෙය්‍ය. අනෙකපරියායෙන ආවුසො, සමණුද‍්දෙස අන‍්තරායිකා ධම‍්මා අන‍්තරායිකා වුත‍්තා භගවතා, අලඤ‍්ච පන තෙ පටිසෙවතො අන‍්තරායායා’ති, එවඤ‍්ච සො සමණුද‍්දෙසො භික‍්ඛූහි වුච‍්චමානො තථෙව පග‍්ගණ‍්හෙය්‍ය, සො සමණුද‍්දෙසො භික‍්ඛූහි එව’මස‍්ස වචනීයො. ‘අජ‍්ජතග‍්ගෙ තෙ ආවුසො සමණුද‍්දෙස, න චෙව සො භගවා සත්‍ථා අපදිසිතබ‍්බො. යම‍්පිච’ඤ‍්ඤෙ සමණුද‍්දෙසා ලභන‍්ති භික‍්ඛූහි සද‍්ධිං දිරත‍්තතිරත‍්තං සහසෙය්‍යං, සා’පි තෙ නත්‍ථි, චර පරෙ, විනස‍්සා’ති. යො පන භික‍්ඛු ජානං තථානාසිතං සමණුද‍්දෙසං උපලාපෙය්‍ය වා, උපට‍්ඨාපෙය්‍ය වා, සම‍්භුඤ‍්ජෙය්‍ය වා, සහවාසෙය්‍යං කප‍්පෙය්‍ය, පාචිත‍්තියං.

සප‍්පාණකවග‍්ගො සත‍්තමො.

71. යො පන භික‍්ඛු භික‍්ඛූහි සහධම‍්මිකං වුච‍්චමානො එවං වදෙය්‍ය ‘න තාවා’හං, ආවුසො, එතස‍්මිං සික‍්ඛාපදෙ සික‍්ඛිස‍්සාමි, යාව න අඤ‍්ඤං භික‍්ඛුං ව්‍යත‍්තං විනයධරං පරිපුච‍්ඡාමී’ති, පාචිත‍්තියං. සික‍්ඛමානෙන,

භික‍්ඛවෙ, භික‍්ඛුනා අඤ‍්ඤාතබ‍්බං පරිපුච‍්ඡිතබ‍්බං පරිපඤ‍්‍හිතබ‍්බං, අයං තත්‍ථ සාමීචි.

72. යො පන භික‍්ඛු පාතිමොක‍්ඛෙ උද‍්දිස‍්සමානෙ එවං වදෙය්‍ය ‘කිං පනි’මෙහි ඛුද‍්දානු’ඛුද‍්දකෙහි සික‍්ඛාපදෙහි උද‍්දිට‍්ඨෙහි, යාවදෙව කුක‍්කුච‍්චාය විහෙසාය විලෙඛාය සංවත‍්තන‍්තී’ති, සික‍්ඛාපදවිවණ‍්ණකෙ පාචිත‍්තියං.

73. යො පන භික‍්ඛු අන්‍වද්‍ධමාසං පාතිමොක‍්ඛෙ උද‍්දිස‍්සමානෙ එවං වදෙය්‍ය ‘ඉදානෙ’ව ඛො අහං ආජානාමි,

අයම‍්පි කිර ධම‍්මො සුත‍්තාගතො සුත‍්තපරියාපන‍්නො අන්‍වද්‍ධමාසං උද‍්දෙසං ආගච‍්ඡතී’ති. තඤ‍්චෙ භික‍්ඛුං

අඤ‍්ඤෙ භික‍්ඛූ ජානෙය්‍යුං නිසින‍්නපුබ‍්බං ඉමිනා භික‍්ඛුනා ද‍්වත‍්තික‍්ඛත‍්තුං පාතිමොක‍්ඛෙ උද‍්දිස‍්සමානෙ, කො පන වාදො භිය්‍යොති, න ච තස‍්ස භික‍්ඛුනො අඤ‍්ඤාණකෙන මුත‍්ති අත්‍ථි, යඤ‍්ච තත්‍ථ ආපත‍්තිං ආපන‍්නො, තඤ‍්ච යථාධම‍්මො කාරෙතබ‍්බො, උත‍්තරිං චස‍්ස මොහො ආරොපෙතබ‍්බො ‘තස‍්ස තෙ ආවුසො, අලාභා, තස‍්ස තෙ දුල‍්ලද‍්ධං, යං ත්‍වං පාතිමොක‍්ඛෙ උද‍්දිස‍්සමානෙ න සාධුකං අට‍්ඨි කත්‍වා මනසි කරොසි’ති, ඉදං තස‍්මිං මොහනකෙ පාචිත‍්තියං.

74. යො පන භික‍්ඛු භික‍්ඛුස‍්ස කුපිතො අනත‍්තමනො පහාරං දදෙය්‍ය, පාචිත‍්තියං.

75. යො පන භික‍්ඛු භික‍්ඛුස‍්ස කුපිතො අනත‍්තමනො තලසත‍්තිකං උග‍්ගිරෙය්‍ය, පාචිත‍්තියං.

76. යො පන භික‍්ඛු භික‍්ඛුං අමූලකෙන සඞ‍්ඝාදිසෙසෙන අනුද‍්ධංසෙය්‍ය, පාචිත‍්තියං.

77. යො පන භික‍්ඛු භික‍්ඛුස‍්ස සඤ‍්චිච‍්ච කුක‍්කුච‍්චං උපදහෙය්‍ය ‘ඉති’ස‍්ස මුහුත‍්ත’ම‍්පි අඵාසු භවිස‍්සතී’ති එත’දෙව පච‍්චයං කරිත්‍වා අනඤ‍්ඤං, පාචිත‍්තියං.

78. යො පන භික‍්ඛු භික‍්ඛූනං භණ‍්ඩනජාතානං කලහජාතානං විවාදාපන‍්නානං උපස‍්සුතිං තිට‍්ඨෙය්‍ය ‘යං ඉමෙ භණිස‍්සන‍්ති, තං සොස‍්සාමී’ති එත’දෙව පච‍්චයං කරිත්‍වා අනඤ‍්ඤං, පාචිත‍්තියං.

79. යො පන භික‍්ඛු ධම‍්මිකානං කම‍්මානං ඡන්‍දං දත්‍වා පච‍්ඡා ඛීයනධම‍්මං ආපජ‍්ජෙය්‍ය, පාචිත‍්තියං.

80. යො පන භික‍්ඛු සඞ‍්ඝෙ විනිච‍්ඡයකථාය වත‍්තමානාය ඡන්‍දං අදත්‍වා උට‍්ඨායාසනා පක‍්කමෙය්‍ය, පාචිත‍්තියං.

81. යො පන භික‍්ඛු සමග‍්ගෙන සඞ‍්ඝෙන චීවරං දත්‍වා පච‍්ඡා ඛීයනධම‍්මං ආපජ‍්ජෙය්‍ය ‘යථා සන්‍ථුතං භික‍්ඛූ

සඞ‍්ඝිකං ලාභං පරිණාමෙන‍්තී’ති, පාචිත‍්තියං.

82. යො පන භික‍්ඛු ජානං සඞ‍්ඝිකං ලාභං පරිණතං පුග‍්ගලස‍්ස පරිණාමෙය්‍ය, පාචිත‍්තියං.

සහධම‍්මිකවග‍්ගො අට‍්ඨමො.

83. යො පන භික‍්ඛු රඤ‍්ඤො ඛත‍්තියස‍්ස මුද‍්ධාවසිත‍්තස‍්ස අනික‍්ඛන‍්තරාජකෙ අනීභතරතනකෙ පුබ‍්බෙ

අප‍්පටිසංවිදිතො ඉන්‍දඛීලං අතික‍්කාමෙය්‍ය, පාචිත‍්තියං.

84. යො පන භික‍්ඛු රතනං වා රතනසම‍්මතං වා අඤ‍්ඤත්‍ර අජ‍්ඣාරාමා වා අජ‍්ඣාවසථා වා උග‍්ගණ‍්හෙය්‍ය වා උග‍්ගණ‍්හාපෙය්‍ය වා, පාචිත‍්තියං. රතනං වා පන භික‍්ඛුනා රතනසම‍්මතං වා අජ‍්ඣාරාමෙ වා අජ‍්ඣාවසථෙ වා උග‍්ගහෙත්‍වා වා උග‍්ගහාපෙත්‍වා වා නික‍්ඛිපිතබ‍්බං ‘යස‍්ස භවිස‍්සති, සො හරිස‍්සතී’ති, අයං තත්‍ථ සාමීචි.

85. යො පන භික‍්ඛු සන‍්තං භික‍්ඛුං අනාපුච‍්ඡා විකාලෙ ගාමං පවිසෙය්‍ය අඤ‍්ඤත්‍ර තථාරූපා අච‍්චායිකා කරණීයා, පාචිත‍්තියං.

86. යො පන භික‍්ඛු අට‍්ඨිමයං වා දන‍්තමයං වා විසාණමයං වා සූචිඝරං කාරාපෙය්‍ය, භෙදනකං පාචිත‍්තියං.

87. නවං පන භික‍්ඛුනා මඤ‍්චං වා පීඨං වා කාරයමානෙන අට‍්ඨඞ‍්ගුලපාදකං කාරෙතබ‍්බං සුගතඞ‍්ගුලෙන අඤ‍්ඤත්‍ර හෙට‍්ඨිමාය අටනියා. තං අතික‍්කාමයතො ඡෙදනකං පාචිත‍්තියං.

88. යො පන භික‍්ඛු මඤ‍්චං වා පීඨං වා තූලොනද‍්ධං කාරාපෙය්‍ය, උද‍්දාලනකං පාචිත‍්තියං.

89. නිසීදනං පන භික‍්ඛුනා කාරයමානෙන පමාණිකං කාරෙතබ‍්බං, තත්‍රි’දං පමාණං, දීඝසො ද‍්වෙ විදත්‍ථියො සුගතවිදත්‍ථියා, තිරියං දියඩ‍්ඪං, දසා විදත්‍ථි. තං අතික‍්කාමයතො ඡෙදනකං පාචිත‍්තියං.

90. කණ‍්ඩුප‍්පටිච‍්ඡාදිං පන භික‍්ඛුනා කාරයමානෙන පමාණිකා කාරෙතබ‍්බා, තත්‍රි’දං පමාණං, දීඝසො

චතස‍්සො විදත්‍ථියො සුගතවිදත්‍ථියා, තිරියං ද‍්වෙ විදත්‍ථියො. තං අතික‍්කාමයතො ඡෙදනකං පාචිත‍්තියං.

91. වස‍්සිකසාටිකං පන භික‍්ඛුනා කාරයමානෙන පමාණිකා කාරෙතබ‍්බා, තත්‍රි’දං පමාණං, දීඝසො ඡ විදත්‍ථියො සුගතවිදත්‍ථියා, තිරියං අඩ‍්ඪතෙය්‍යා. තං අතික‍්කාමයතො ඡෙදනකං පාචිත‍්තියං.

92. යො පන භික‍්ඛු සුගතචීවරප‍්පමාණං චීවරං කාරාපෙය්‍ය, අතිරෙකං වා, ඡෙදනකං පාචිත‍්තියං. තත්‍රි’දං සුගතස‍්ස සුගතචීවරප‍්පමාණං, දීඝසො නව විදත්‍ථියො සුගතවිදත්‍ථියා, තිරියං ඡ විදත්‍ථියො, ඉදං සුගතස‍්ස සුගතචීවරප‍්පමාණං.

රතනවග‍්ගො නවමො.

උද‍්දිට‍්ඨා ඛො ආයස‍්මන‍්තො ද‍්වෙනවුති පාචිත‍්තියා ධම‍්මා. තත්‍ථා’යස‍්මන‍්තෙ පුච‍්ඡාමි, කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං ධාරයාමි.

**ද‍්වෙනවුති පාචිත‍්තියා ධම‍්මා නිට‍්ඨිතා.**

**පාටිදෙසනීයා**

ඉමෙ ඛො පනා’යස‍්මන‍්තො චත‍්තාරො පාටිදෙසනීයා ධම‍්මා උද‍්දෙසං ආගච‍්ඡන‍්ති.

1. යො පන භික‍්ඛු අඤ‍්ඤාතිකාය භික‍්ඛුනියා අන‍්තරඝරං පවිට‍්ඨාය හත්‍ථතො ඛාදනීයං වා භොජනීයං වා සහත්‍ථා පටිග‍්ගහෙත්‍වා ඛාදෙය්‍ය වා භුඤ‍්ජෙය්‍ය වා, පටිදෙසෙතබ‍්බං තෙන භික‍්ඛුනා ‘ගාරය‍්හං, ආවුසො,

ධම‍්මං ආපජ‍්ජිං අසප‍්පායං පාටිදෙසනීයං, තං පටිදෙසෙමී’ති.

2. භික‍්ඛූ පනෙ’ව කුලෙසු නිමන‍්තිතා භුඤ‍්ජන‍්ති, තත්‍ර චෙ’සා භික‍්ඛුනී වොසාසමානරූපා ඨිතා හොති ‘ඉධ සූපං දෙථ, ඉධ ඔදනං දෙථා’ති. තෙහි භික‍්ඛූහි සා භික‍්ඛුනී අපසාදෙතබ‍්බා : ‘අපසක‍්ක තාව භගිනි, යාව භික‍්ඛූ භුඤ‍්ජන‍්තී’ති. එකස‍්ස’පි චෙ භික‍්ඛුනො නප‍්පටිභාසෙය්‍ය තං භික‍්ඛුනිං අපසාදෙතුං ‘අපසක‍්ක තාව භගිනි, යාව භික‍්ඛූ භුඤ‍්ජන‍්තී’ති, පටිදෙසෙතබ‍්බං තෙහි භික‍්ඛූහි ‘ගාරය‍්හං, ආවුසො, ධම‍්මං ආපජ‍්ජිම‍්හා අසප‍්පායං පාටිදෙසනීයං, තං පටිදෙසෙමා’ති.

3. යානි ඛො පන තානි සෙක‍්ඛසම‍්මතානි කුලානි, යො පන භික‍්ඛු තථාරූපෙසු සෙක‍්ඛසම‍්මතෙසු කුලෙසු පුබ‍්බෙ අනිමන‍්තිතො අගිලානො ඛාදනීයං වා, භොජනීයං වා සහත්‍ථා පටිග‍්ගහෙත්‍වා ඛාදෙය්‍ය වා, භුඤ‍්ජෙය්‍ය වා, පටිදෙසෙතබ‍්බං තෙන භික‍්ඛුනා ‘ගාරය‍්හං, ආවුසො, ධම‍්මං ආපජ‍්ජිං අසප‍්පායං

පාටිදෙසනීයං, තං පටිදෙසෙමී’ති.

4. යානි ඛො පන තානි ආරඤ‍්ඤකානි සෙනාසනානි සාසඞ‍්කසම‍්මතානි සප‍්පටිභයානි, යො පන භික‍්ඛු තථාරූපෙසු සෙනාසනෙසු විහරන‍්තො පුබ‍්බෙ අප‍්පටිසංවිදිතං ඛාදනීයං වා, භොජනීයං වා අජ‍්ඣාරාමෙ සහත්‍ථා පටිග‍්ගහෙත්‍වා අගිලානො ඛාදෙය්‍ය වා, භුඤ‍්ජෙය්‍ය වා, පටිදෙසෙතබ‍්බං තෙන භික‍්ඛුනා ‘ගාරය‍්හං, ආවුසො, ධම‍්මං ආපජ‍්ජිං අසප‍්පායං පාටිදෙසනීයං, තං පටිදෙසෙමී’ති.

උද‍්දිට‍්ඨා ඛො ආයස‍්මන‍්තො චත‍්තාරො පාටිදෙසනීයා ධම‍්මා. තත්‍ථා’යස‍්මන‍්තෙ පුච‍්ඡාමි, කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං ධාරයාමි.

**චත්‍තාරො පාටිදෙසනීයා ධම‍්මා නිට‍්ඨිතා.**

**සෙඛියා**

ඉමෙ ඛො පනා’යස‍්මන‍්තො සෙඛියා ධම‍්මා උද‍්දෙසං ආගච‍්ඡන‍්ති.

1. පරිමණ‍්ඩලං නිවාසෙස‍්සාමී’ති සික‍්ඛා කරණීයා.

2. පරිමණ‍්ඩලං පාරුපිස‍්සාමී’ති සික‍්ඛා කරණීයා.

3. සුපටිච‍්ඡන‍්නො අන‍්තරඝරෙ ගමිස‍්සාමී’ති සික‍්ඛා කරණීයා.

4. සුපටිච‍්ඡන‍්නො අන‍්තරඝරෙ නිසීදිස‍්සාමී’ති සික‍්ඛා කරණීයා.

5. සුසංවුතො අන‍්තරඝරෙ ගමිස‍්සාමී’ති සික‍්ඛා කරණීයා.

6. සුසංවුතො අන‍්තරඝරෙ නිසීදිස‍්සාමී’ති සික‍්ඛා කරණීයා.

7. ඔක‍්ඛිත‍්තචක‍්ඛු අන‍්තරඝරෙ ගමිස‍්සාමී’ති සික‍්ඛා කරණීයා.

8. ඔක‍්ඛිත‍්තචක‍්ඛු අන‍්තරඝරෙ නිසීදිස‍්සාමී’ති සික‍්ඛා කරණීයා.

9. න උක‍්ඛිත‍්තකාය අන‍්තරඝරෙ ගමිස‍්සාමී’ති සික‍්ඛා කරණීයා.

10. න උක‍්ඛිත‍්තකාය අන‍්තරඝරෙ නිසීදිස‍්සාමී’ති සික‍්ඛා කරණීයා.

පරිමණ‍්ඩලවග‍්ගො පඨමො.

11. න උජ‍්ජග‍්ඝිකාය අන‍්තරඝරෙ ගමිස‍්සාමී’ති සික‍්ඛා කරණීයා.

12. න උජ‍්ජග‍්ඝිකාය අන‍්තරඝරෙ නිසීදිස‍්සාමී’ති සික‍්ඛා කරණීයා.

13. අප‍්පසද‍්දො අන‍්තරඝරෙ ගමිස‍්සාමී’ති සික‍්ඛා කරණීයා.

14. අප‍්පසද‍්දො අන‍්තරඝරෙ නිසීදිස‍්සාමී’ති සික‍්ඛා කරණීයා.

15. න කායප‍්පචාලකං අන‍්තරඝරෙ ගමිස‍්සාමී’ති සික‍්ඛා කරණීයා.

16. න කායප‍්පචාලකං අන‍්තරඝරෙ නිසීදිස‍්සාමී’ති සික‍්ඛා කරණීයා.

17. න බාහුප‍්පචාලකං අන‍්තරඝරෙ ගමිස‍්සාමී’ති සික‍්ඛා කරණීයා.

18. න බාහුප‍්පචාලකං අන‍්තරඝරෙ නිසීදිස‍්සාමී’ති සික‍්ඛා කරණීයා.

19. න සීසප‍්පචාලකං අන‍්තරඝරෙ ගමිස‍්සාමී’ති සික‍්ඛා කරණීයා.

20. න සීසප‍්පචාලකං අන‍්තරඝරෙ නිසීදිස‍්සාමී’ති සික‍්ඛා කරණීයා.

උජ‍්ජග‍්ඝිකවග‍්ගො දුතියො.

21. න ඛම‍්භකතො අන‍්තරඝරෙ ගමිස‍්සාමී’ති සික‍්ඛා කරණීයා.

22. න ඛම‍්භකතො අන‍්තරඝරෙ නිසීදිස‍්සාමී’ති සික‍්ඛා කරණීයා.

23. න ඔගුණ‍්ඨිතො අන‍්තරඝරෙ ගමිස‍්සාමී’ති සික‍්ඛා කරණීයා.

24. න ඔගුණ‍්ඨිතො අන‍්තරඝරෙ නිසීදිස‍්සාමී’ති සික‍්ඛා කරණීයා.

25. න උක‍්කුටිකාය අන‍්තරඝරෙ ගමිස‍්සාමී’ති සික‍්ඛා කරණීයා.

26. න පල‍්ලත්‍ථිකාය අන‍්තරඝරෙ නිසීදිස‍්සාමී’ති සික‍්ඛා කරණීයා.

27. සක‍්කච‍්චං පිණ‍්ඩපාතං පටිග‍්ගහෙස‍්සාමී’ති සික‍්ඛා කරණීයා.

28. පත‍්තසඤ‍්ඤී පිණ‍්ඩපාතං පටිග‍්ගහෙස‍්සාමී’ති සික‍්ඛා කරණීයා.

29. සමසූපකං පිණ‍්ඩපාතං පටිග‍්ගහෙස‍්සාමී’ති සික‍්ඛා කරණීයා.

30. සමතිත‍්තිකං පිණ‍්ඩපාතං පටිග‍්ගහෙස‍්සාමී’ති සික‍්ඛා කරණීයා.

ඛම‍්භකතවග‍්ගො තතියො.

31. සක‍්කච‍්චං පිණ‍්ඩපාතං භුඤ‍්ජිස‍්සාමී’ති සික‍්ඛා කරණීයා.

32. පත‍්තසඤ‍්ඤී පිණ‍්ඩපාතං භුඤ‍්ජිස‍්සාමී’ති සික‍්ඛා කරණීයා.

33. සපදානං පිණ‍්ඩපාතං භුඤ‍්ජිස‍්සාමී’ති සික‍්ඛා කරණීයා.

34. සමසූපකං පිණ‍්ඩපාතං භුඤ‍්ජිස‍්සාමී’ති සික‍්ඛා කරණීයා.

35. න ථූපතො ඔමද‍්දිත්‍වා පිණ‍්ඩපාතං භුඤ‍්ජිස‍්සාමී’ති සික‍්ඛා කරණීයා.

36. න සූපං වා බ්‍යඤ‍්ජනං වා ඔදනෙන පටිච‍්ඡාදෙස‍්සාමි භීය්‍යොකම්‍යතං උපාදායාති සික‍්ඛා කරණීයා.

37. න සූපං වා ඔදනං වා අගිලානො අත‍්තනො අත්‍ථාය විඤ‍්ඤාපෙත්‍වා භුඤ‍්ජිස‍්සාමී’ති සික‍්ඛා කරණීයා.

38. න උජ‍්ඣානසඤ‍්ඤී පරෙසං පත‍්තං ඔලොකෙස‍්සාමී’ති සික‍්ඛා කරණීයා.

39. නා’තිමහන‍්තං කබළං කරිස‍්සාමී’ති සික‍්ඛා කරණීයා.

40. පරිමණ‍්ඩලං ආලොපං කරිස‍්සාමී’ති සික‍්ඛා කරණීයා.

සක‍්කච‍්චවග‍්ගො චතුත්‍ථො

41. න අනාහටෙ කබළෙ මුඛද‍්වාරං විවරිස‍්සාමී’ති සික‍්ඛා කරණීයා.

42. න භුඤ‍්ජමානො සබ‍්බං හත්‍ථං මුඛෙ පක‍්ඛිපිස‍්සාමී’ති සික‍්ඛා කරණීයා.

43. න සකබළෙන මුඛෙන බ්‍යාහරිස‍්සාමී’ති සික‍්ඛා කරණීයා.

44. න පිණ‍්ඩුක‍්ඛෙපකං භුඤ‍්ජිස‍්සාමී’ති සික‍්ඛා කරණීයා.

45. න කබළා’වච‍්ඡෙදකං භුඤ‍්ජිස‍්සාමී’ති සික‍්ඛා කරණීයා.

46. න අවගණ‍්ඩකාරකං භුඤ‍්ජිස‍්සාමී’ති සික‍්ඛා කරණීයා.

47. න හත්‍ථනිද‍්ධුනකං භුඤ‍්ජිස‍්සාමී’ති සික‍්ඛා කරණීයා.

48. න සිත්‍ථා’වකාරකං භුඤ‍්ජිස‍්සාමී’ති සික‍්ඛා කරණීයා.

49. න ජිව‍්හානිච‍්ඡාරකං භුඤ‍්ජිස‍්සාමී’ති සික‍්ඛා කරණීයා.

50. න චපුචපුකාරකං භුඤ‍්ජිස‍්සාමී’ති සික‍්ඛා කරණීයා.

කබළවග‍්ගො පඤ‍්චමො.

51. න සුරුසුරුකාරකං භුඤ‍්ජිස‍්සාමී’ති සික‍්ඛා කරණීයා.

52. න හත්‍ථනිල‍්ලෙහකං භුඤ‍්ජිස‍්සාමී’ති සික‍්ඛා කරණීයා.

53. න පත‍්තනිල‍්ලෙහකං භුඤ‍්ජිස‍්සාමී’ති සික‍්ඛා කරණීයා.

54. න ඔට‍්ඨනිල‍්ලෙහකං භුඤ‍්ජිස‍්සාමී’ති සික‍්ඛා කරණීයා.

55. න සාමිසෙන හත්‍ථ‍ෙන පානීයථාලකං පටිග‍්ගහෙස‍්සාමී’ති සික‍්ඛා කරණීයා.

56. න සසිත්‍ථකං පත‍්තධොවනං අන‍්තරඝරෙ ඡඩ‍්ඩෙස‍්සාමී’ති සික‍්ඛා කරණීයා.

57. න ඡත‍්තපාණිස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

58. න දණ‍්ඩපාණිස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

59. න සත්‍ථපාණිස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

60. න ආවුධපාණිස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

සුරුසුරුවග‍්ගො ඡට‍්ඨො.

61. න පාදුකාරූළ‍්හස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

62. න උපාහනාරූළ‍්හස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

63. න යානගතස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

64. න සයනගතස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

65. න පල‍්ලත්‍ථිකාය නිසින‍්නස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

66. න වෙඨිතසීසස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

67. න ඔගුණ‍්ඨිතසීසස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

68. න ඡමාය නිසීදිත්‍වා ආසනෙ නිසින‍්නස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

69. න නීචෙ ආසනෙ නිසීදිත්‍වා උච‍්චෙ ආසනෙ නිසින‍්නස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා

කරණීයා.

70. න ඨිතො නිසින‍්නස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

71. න පච‍්ඡතො ගච‍්ඡන‍්තො පුරතො ගච‍්ඡන‍්තස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

72. න උප‍්පථෙන ගච‍්ඡන‍්තො පථෙන ගච‍්ඡන‍්තස‍්ස අගිලානස‍්ස ධම‍්මං දෙසිස‍්සාමී’ති සික‍්ඛා කරණීයා.

73. න ඨිතො අගිලානො උච‍්චාරං වා පස‍්සාවං වා කරිස‍්සාමී’ති සික‍්ඛා කරණීයා.

74. න හරිතෙ අගිලානො උච‍්චාරං වා පස‍්සාවං වා ඛෙළං වා කරිස‍්සාමී’ති සික‍්ඛා කරණීයා.

75. න උදකෙ අගිලානො උච‍්චාරං වා පස‍්සාවං වා ඛෙළං වා කරිස‍්සාමී’ති සික‍්ඛා කරණීයා.

පාදුකවග‍්ගො සත‍්තමො.

උද‍්දිට‍්ඨා ඛො ආයස‍්මන‍්තො සෙඛියා ධම‍්මා. තත්‍ථා’යස‍්මන‍්තෙ පුච‍්ඡාමි, කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි,

කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං ධාරයාමි.

**සෙඛියා ධම‍්මා නිට‍්ඨිතා.**

**අධිකරණසමථා**

ඉමෙ ඛො පනා’යස‍්මන‍්තො සත‍්ත අධිකරණසමථා ධම‍්මා උද‍්දෙසං ආගච‍්ඡන‍්ති.

උප‍්පන‍්නු’ප‍්පන‍්නානං අධිකරණානං සමථාය වූපසමාය;

සම‍්මුඛාවිනයො දාතබ‍්බො,

සතිවිනයො දාතබ‍්බො,

අමූළ‍්හවිනයො දාතබ‍්බො,

පටිඤ‍්ඤාය කාරෙතබ‍්බං,

යෙභුය්‍යසිකා,

තස‍්සපාපිය්‍යසිකා,

තිණවත්‍ථාරකො’ති.

උද‍්දිට‍්ඨා ඛො ආයස‍්මන‍්තො සත‍්ත අධිංකරණසමථා ධම‍්මා. තත්‍ථා’යස‍්මන‍්තෙ, පුච‍්ඡාමි කච‍්චිත්‍ථ පරිසුද‍්ධා? දුතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? තතිය’ම‍්පි පුච‍්ඡාමි, කච‍්චිත්‍ථ පරිසුද‍්ධා? පරිසුද‍්ධෙ’ත්‍ථා’යස‍්මන‍්තො, තස‍්මා තුණ‍්හී, එව’මෙතං ධාරයාමි.

**සත‍්ත අධිකරණසමථා ධම‍්මා නිට‍්ඨිතා.**

උද‍්දිට‍්ඨං ඛො ආයස‍්මන‍්තො නිදානං, උද‍්දිට‍්ඨා චත‍්තාරො පාරාජිකා ධම‍්මා, උද‍්දිට‍්ඨා තෙරස සඞ‍්ඝාදිසෙසා ධම‍්මා, උද‍්දිට‍්ඨා ද‍්වෙ අනියතා ධම‍්මා, උද‍්දිට‍්ඨා තිංස නිස‍්සග‍්ගියා පාචිත‍්තියා ධම‍්මා, උද‍්දිට‍්ඨා ද‍්වෙනවුති පාචිත‍්තියා ධම‍්මා, උද‍්දිට‍්ඨා චත‍්තාරො පාටිදෙසනීයා ධම‍්මා, උද‍්දිට‍්ඨා සෙඛියා ධම‍්මා, උද‍්දිට‍්ඨා සත‍්ත අධිකරණසමථා ධම‍්මා, එත‍්තකං තස‍්ස භගවතො සුත‍්තා’ගතං සුත‍්තපරියාපන‍්නං අන්‍වද්‍ධමාසං උද‍්දෙසං ආගච‍්ඡති, තත්‍ථ සබ‍්බෙහෙ’ව සමග‍්ගෙහි සම‍්මොදමානෙහි අවිවදමානෙහි සික‍්ඛිතබ‍්බන‍්ති.

**විත්‍ථාරුද‍්දෙසො පඤ‍්චමො.**

**භික‍්ඛුපාතිමොක‍්ඛං නිට‍්ඨිතං.**